
Európsky parlament,
–	so zreteľom na články 8 a 349 Zmluvy o fungovaní Európskej únie (ďalej len „ZFEÚ“),
–	so zreteľom na smernicu Európskeho parlamentu a Rady 2006/54/ES z 5. júla 2006 o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania[footnoteRef:1], [1:  	Ú. v. EÚ L 204, 26.7.2006, s. 23, ELI: http://data.europa.eu/eli/dir/2006/54/oj.] 

–	so zreteľom na smernicu Európskeho parlamentu a Rady (EÚ) 2023/970 z 10. mája 2023, ktorou sa posilňuje uplatňovanie zásady rovnakej odmeny pre mužov a ženy za rovnakú prácu alebo prácu rovnakej hodnoty prostredníctvom transparentnosti odmeňovania a mechanizmov presadzovania[footnoteRef:2], [2:  	Ú. v. EÚ L 132, 17.5.2023, s. 21, ELI: http://data.europa.eu/eli/dir/2023/970/oj.] 

–	so zreteľom na smernicu Európskeho parlamentu a Rady (EÚ) 2019/1158 z 20. júna 2019 o rovnováhe medzi pracovným a súkromným životom rodičov a osôb s opatrovateľskými povinnosťami, ktorou sa zrušuje smernica Rady 2010/18/EÚ[footnoteRef:3] (smernica o rovnováhe medzi pracovným a súkromným životom), [3:  	Ú. v. EÚ L 188, 12.7.2019, s. 79, ELI: http://data.europa.eu/eli/dir/2019/1158/oj.] 

–	so zreteľom na oznámenie Komisie z 5. marca 2020 s názvom Únia rovnosti: stratégia pre rodovú rovnosť na roky 2020 – 2025 (COM(2020)0152),
–	so zreteľom na oznámenie Komisie zo 7. marca 2025 s názvom Plán pre práva žien (COM(2025)0097),
–	so zreteľom na stratégiu Európskeho investičného fondu (EIF) a skupiny Európskej investičnej banky (EIB) pre rodovú rovnosť a posilnenie ekonomického postavenia žien,
–	so zreteľom na nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku[footnoteRef:4], [4:  	Ú. v. EÚ L 231, 30.6.2021, s. 159, ELI: http://data.europa.eu/eli/reg/2021/1060/oj. ] 

–	so zreteľom na oznámenie Komisie z 30. júna 2021 s názvom Dlhodobá vízia pre vidiecke oblasti EÚ – smerom k zabezpečeniu silnejších, prepojených, odolných a prosperujúcich vidieckych oblastí do roku 2040 (COM(2021)0345),
–	so zreteľom na oznámenie Komisie z 3. mája 2022 s názvom Ľudia na prvom mieste, zabezpečenie udržateľného a inkluzívneho rastu a využívanie potenciálu najvzdialenejších regiónov EÚ (COM(2022)0198),
–	so zreteľom na program Európskeho inovačného a technologického inštitútu a Európskej rady pre inovácie týkajúci sa vedúceho postavenia žien (Women Leadership Programme),
–	so zreteľom na plány európskeho výskumného priestoru v oblasti rodovej rovnosti,
–	so zreteľom na svoje uznesenie z 3. mája 2022 o dosiahnutí hospodárskej nezávislosti žien prostredníctvom podnikania a samostatnej zárobkovej činnosti[footnoteRef:5], [5:  	Ú. v. EÚ C 465, 6.12.2022, s. 54.] 

–	so zreteľom na svoje uznesenie zo 14. septembra 2021 o posilnení partnerstva s najvzdialenejšími regiónmi Únie[footnoteRef:6], [6:  	Ú. v. EÚ C 117, 11.3.2022, s. 18.] 

–	so zreteľom na Dohovor OSN o morskom práve,
–	so zreteľom na článok 174 ZFEÚ,
–	so zreteľom na svoje uznesenie zo 7. júna 2022 o ostrovoch EÚ a politike súdržnosti: súčasná situácia a budúce výzvy[footnoteRef:7], [7:  	Ú. v. EÚ C 493, 27.12.2022, s. 48.] 

–	so zreteľom na odporúčanie Rady z 8. decembra 2022 o vzdelávaní a starostlivosti v ranom detstve: barcelonské ciele do roku 2030[footnoteRef:8], [8:  	Ú. v. EÚ C 484, 20.12.2022, s. 1.] 

–	so zreteľom na Deklaráciu OSN o právach roľníkov a ostatných osôb pracujúcich vo vidieckych oblastiach z 28. septembra 2018,
[bookmark: _Hlk215676473]–	so zreteľom na osobitnú správu Európskeho dvora audítorov 10/2021 z 26. mája 2021 s názvom Uplatňovanie hľadiska rodovej rovnosti v rozpočte EÚ: nastal čas premeniť slová na skutky,
–	so zreteľom na článok 55 rokovacieho poriadku,
–	so zreteľom na stanovisko Výboru pre poľnohospodárstvo a rozvoj vidieka,
–	so zreteľom na správu Výboru pre práva žien a rodovú rovnosť (A10-0058/2026),
A.	keďže ženy vo vidieckych a ostrovných oblastiach a v najvzdialenejších regiónoch zohrávajú kľúčovú úlohu pri dynamike miestnych hospodárstiev, životaschopnosti poľnohospodárskeho odvetvia a zachovaní kultúrneho dedičstva a predstavujú základný pilier územnej súdržnosti, sociálnej udržateľnosti a hospodárskej odolnosti vo vidieckych oblastiach; keďže napriek tomuto nenahraditeľnému prínosu naďalej čelia právnym, finančným, kultúrnym a infraštruktúrnym prekážkam, ktoré obmedzujú podnikanie žien a úplné dosiahnutie ich ekonomickej nezávislosti; keďže v mnohých členských štátoch sú ženy vo vidieckych oblastiach neúmerne postihnuté nedostatočným prístupom k cenovo dostupnej starostlivosti o deti, primeraným dopravným spojeniam, digitálnej infraštruktúre a podporným systémom zohľadňujúcim rodové hľadisko a možnostiam trávenia voľného času, čo obmedzuje ich možnosť plne sa zúčastňovať na trhu práce a prispieva k zhoršenému duševnému zdraviu; keďže veľká časť práce, ktorú vykonávajú ženy vo vidieckych oblastiach, je naďalej neformálna, nezaplatená a často sa nezohľadňuje v oficiálnych štatistikách, čo zvyšuje neviditeľnosť ich prínosu k hospodárskemu a sociálnemu rozvoju; keďže vidiecke oblasti sú neoddeliteľnou súčasťou európskeho spôsobu života, ktorý odráža jedinečnú rovnováhu medzi tradičným dedičstvom a pokrokom a ktorého kontinuita závisí od uznania a účinného začlenenia žien do procesov rozvoja vidieka; keďže približne 30 % obyvateľstva EÚ žije vo vidieckych oblastiach, ktoré tvoria približne 83 % celkového územia EÚ; keďže tieto regióny majú zásadný význam pre hospodársku stabilitu, sociálnu súdržnosť a konkurencieschopnosť EÚ[footnoteRef:9]; [9:  	Podľa modelovania na úrovni lokálnych administratívnych jednotiek z roku 2018 na základe demografických údajov Eurostatu a Spoločného výskumného centra, Atlas of demography (Demografický atlas). ] 

B.	keďže EÚ je pri vykonávaní všetkých svojich činností zodpovedná za podporu rovnosti medzi ženami a mužmi v súlade so zmluvami; keďže rovnosť medzi ženami a mužmi je základnou hodnotou EÚ, základným právom a kľúčovou zásadou európskeho piliera sociálnych práv, ktorá je zakotvená v článku 2 Zmluvy o Európskej únii; keďže v článku 8 ZFEÚ sa stanovuje zásada uplatňovania hľadiska rodovej rovnosti, podľa ktorej sa rodové hľadisko musí začleniť do všetkých politík a programov; keďže žiadny členský štát zatiaľ nedosiahol úplnú rodovú rovnosť a pokrok v tomto smere je naďalej pomalý, pričom členské štáty dosiahli v indexe rodovej rovnosti Európskej únie za rok 2019 v priemere 67,4 bodu zo 100, čo predstavuje zlepšenie len o 5,4 bodu od roku 2005;
C.	keďže hospodársky blahobyt a úspech žien nemožno oddeliť od dodržiavania základných práv, ako je právo na život bez rodovo motivovaného násilia a právo na telesnú autonómiu prostredníctvom prístupu k sexuálnemu a reprodukčnému zdraviu a súvisiacim právam vrátane prístupu k bezpečnej a legálnej starostlivosti v prípade umelého prerušenia tehotenstva v celej EÚ; keďže zaistenie bezpečného a ohľaduplného pracovného prostredia bez obťažovania a rodových stereotypov posilňuje kariérne príležitosti žien a podporuje kultúru vzájomného rešpektu, zodpovednosti a dôstojnosti; keďže ekonomická nezávislosť žien zas významne prispieva k ich bezpečnosti a ochrane pred rodovo motivovaným a domácim násilím;
D.	keďže rozdiel v zamestnanosti žien a mužov vo vidieckych oblastiach predstavuje približne 13 percentuálnych bodov (v porovnaní s 10 percentuálnymi bodmi v mestách) a v niektorých členských štátoch presahuje 20 percentuálnych bodov, pričom podľa údajov Eurostatu dosiahla miera účasti žien na trhu práce v roku 2022 len 31,6 %; keďže hospodárska strata spôsobená rozdielmi v zamestnanosti žien a mužov predstavuje 370 miliárd EUR ročne, pričom zlepšenie rodovej rovnosti by mohlo do roku 2050 zvýšiť HDP EÚ až o 3,15 bilióna EUR;
E.	keďže pre vidiecke, ostrovné, horské a najvzdialenejšie regióny predstavuje demografický pokles osobitnú výzvu, ktorá je zároveň aj príležitosťou, pokiaľ ide o zvýšenie atraktivity podnikania a možnosť zakladať podniky a budovať udržateľné živobytie v týchto oblastiach, keďže odchod mladých ľudí a žien za lepšími príležitosťami ohrozuje generačnú obnovu, vitalitu komunít a dlhodobý hospodársky rozvoj; keďže v EÚ počet relatívne mladých žien opúšťajúcich vidiecke oblasti zvyčajne prevyšuje počet relatívne mladých mužov, čo môže byť okrem iného dôsledkom prekážok, ako je izolácia a limitovaná ponuka vzdelávacích a pracovných príležitostí; keďže tento demografický vývoj môže brzdiť sociálno-ekonomický rozvoj niektorých vidieckych oblastí;
F.	keďže poľnohospodárky naďalej čelia nerovnostiam, najmä pokiaľ ide o prístup k pôde, odbornej príprave a financovaniu; keďže zo štatistík vyplýva, že podnikateľky sa pri získavaní finančných prostriedkov a kapitálu stretávajú s väčšími ťažkosťami ako muži; keďže 30 % podnikateľov v EÚ tvoria ženy, ale dostávajú len 2 % z dostupného nebankového financovania; keďže tento percentuálny podiel počas pandémie zjavne klesol na 1 %[footnoteRef:10]; keďže z údajov vyplýva, že podnikateľky dosahujú vyššie príjmy aj napriek tomu, že dostávajú nižšiu finančnú podporu[footnoteRef:11]; keďže cielená praktická podpora, ako sú mikroúvery, mentorstvo a administratívne zjednodušenie, môžu byť účinnými nástrojmi na podporu podnikania; [10:  	Európska komisia a EIB, Funding women entrepreneurs.How to empower growth (Financovanie podnikateliek: ako posilniť rast), jún 2020.  ]  [11:  	Women in VC, Experior Venture Fund and Unconventional Ventures, Funding in the CEE Region Through the Lens of Gender Diversity and Positive Impact (Financovanie v regióne strednej a východnej Európy z hľadiska rodovej rozmanitosti a pozitívneho vplyvu), 2021, https://ceereport2021experiorvc.unconventional.vc/.] 

G.	keďže ženy v pohraničných, horských, najvzdialenejších a vzdialených regiónoch čelia intenzívnejším výzvam a prekážkam v dôsledku izolácie, starnutia obyvateľstva a obmedzených služieb; keďže miera zamestnanosti žien v najvzdialenejších regiónoch je takmer vždy pod priemerom EÚ, pričom najväčší rozdiel na úrovni 38,5 percentuálneho bodu bol zaznamenaný v roku 2020; keďže v niektorých najvzdialenejších regiónoch je mimoriadne vysoká aj nezamestnanosť mladých ľudí[footnoteRef:12]; [12:  	Pracovný dokument útvarov Komisie s názvom Outermost regions at a glance – assets, challenges and opportunities (Najvzdialenejšie regióny v skratke – aktíva, výzvy a príležitosti) (SWD(2022)0133).] 

H.	keďže ženy žijúce v ostrovných oblastiach a najvzdialenejších regiónoch čelia ďalším ťažkostiam a osobitným prekážkam vyplývajúcim z geografickej izolácie, nízkej hustoty obyvateľstva, starnutia obyvateľstva a nedostatku základných verejných a súkromných služieb, čo sú faktory, ktoré prehlbujú sociálno-ekonomické rozdiely a sťažujú prístup k zamestnaniu, odbornej príprave a podnikateľským príležitostiam; keďže podpora účasti žien na digitálnom a inovatívnom podnikaní posilňuje hospodársky rozvoj a konkurencieschopnosť; keďže ženy vo vidieckych oblastiach východných pohraničných regiónov ďalej čelia dôsledkom vojny na Ukrajine vrátane bezpečnostným hrozieb, narušenia dodávateľského reťazca a hybridných rizík, čo sťažuje podnikanie a prístup k službám a financovaniu; keďže riešenie týchto kombinovaných výziev si vyžaduje cielené a diferencované európske verejné politiky v súlade s článkom 349 ZFEÚ, ako aj osobitné opatrenia odrážajúce špecifickú zraniteľnosť pohraničných regiónov, aby sa zabezpečilo úplné hospodárske, sociálne a politické začlenenie žien na týchto územiach;
I.	keďže ženy žijúce v horských regiónoch Európy často čelia špecifickým výzvam, ktoré obmedzujú ich podnikateľský potenciál, vrátane náročných dopravných spojení, obmedzeného prístupu k digitálnej infraštruktúre, službám starostlivosti o deti, možnostiam odbornej prípravy a finančnej podpore; keďže postavenie žien v horských regiónoch Európy by malo byť posilnené nielen v úlohách pracovníčok alebo podnikateliek, ale aj spolumajiteliek a osôb s rozhodovacou právomocou v miestnych hospodárskych subjektoch; keďže zriadenie účelovo vytvorených subjektov a družstevných vlastníckych štruktúr môže ženám umožniť spoločne vlastniť, riadiť a využívať komunitné podniky; keďže takéto modely, ako preukazujú mnohé iniciatívy súkromného sektora, podporujú inkluzívnu správu vecí verejných, posilňujú hospodársku nezávislosť a pomáhajú udržať hodnotu v horských oblastiach, čím podporujú kolektívne podnikanie, spoločnú zodpovednosť a udržateľný regionálny rozvoj žien a dievčat;
J.	keďže ženy tvoria 52 % európskeho obyvateľstva a predstavujú 34,4 % samostatne zárobkovo činných osôb v EÚ a len 30 % začínajúcich podnikov založili ženy[footnoteRef:13], čo svedčí jednak o ich rastúcej účasti, ako aj o nevyužitom potenciáli pre podnikanie žien; keďže ženy v podnikaní nielenže vytvárajú hospodársky rast a zamestnanosť, ale podporujú aj udržateľnejšie a inkluzívnejšie obchodné modely, dosahujú lepšie výsledky v environmentálnych a sociálnych ukazovateľoch a ukazovateľoch riadenia podnikov a s väčšou pravdepodobnosťou ponúkajú svojim zamestnancom možnosti odbornej prípravy (EIB, 2021); keďže rôznorodé rozhodovacie skupiny dosahujú lepšie, inkluzívnejšie a udržateľnejšie výsledky; [13:  	Globálny monitor súkromného podnikania, osobitná správa, Women’s Entrepreneurship 2020/21:Thriving Through Crisis (Podnikanie žien 2020/21: Prosperovať napriek kríze), Londýn, 2021.] 

K.	keďže ženy vo vidieckych oblastiach sú často neúmerne zraniteľné voči sexuálnemu násiliu počas vojny, invázie a konfliktu z dôvodu izolácie, obmedzeného prístupu k službám poskytujúcim ochranu a slabšej bezpečnostnej infraštruktúry;
L.	keďže ženy vo vidieckych oblastiach sú často nedostatočne zastúpené v rozhodovacích procesoch a riadiacich orgánoch, ako sú poľnohospodárske družstvá, sociálni partneri a miestne samosprávy[footnoteRef:14]; keďže ženy vo vedúcich a rozhodovacích pozíciách sú kľúčovými vzormi pre ďalšiu generáciu; [14:  	Inštitút pre európsku environmentálnu politiku, What is the link between gender equality and agriculture sustainability? (Ako súvisí rodová rovnosť s udržateľnosťou poľnohospodárstva?), september 2021.] 

M.	keďže prístup k spoľahlivým a porovnateľným údajom rozčleneným podľa pohlavia a územia je základnou podmienkou pre presné pochopenie situácie žien vo vidieckych oblastiach, a teda aj pre navrhovanie, vykonávanie a hodnotenie účinných verejných politík, ktoré primerane riešia potreby žien a pomáhajú znižovať nerovnosti, pretože úplné začlenenie žien do poľnohospodárstva a hospodárskeho života prispieva k dosiahnutiu cieľov EÚ v oblasti hospodárskej, sociálnej a územnej súdržnosti, rodovej rovnosti a udržateľného rozvoja;
N.	keďže tzv. tradičné rodové úlohy a stereotypy stále ovplyvňujú rozdelenie práce doma a v spoločnosti; keďže zosúladenie pracovného života, najmä podnikania, s rodinným životom je naďalej zložité a stále predstavuje významnú výzvu, najmä pre ženy; keďže tento problém je obzvlášť naliehavý vo vidieckych, horských a ostrovných oblastiach a v najvzdialenejších regiónoch, kde je obmedzená dostupnosť verejných služieb, najmä vzdelávania, zdravotnej starostlivosti, mobility a starostlivosti o deti; keďže nedostatočná infraštruktúra a chýbajúce podporné mechanizmy narúšajú rovnosť príležitostí, sťažujú ženám plne rozvíjať ich podnikateľský potenciál, obmedzujú ich plnohodnotnú účasť na trhu práce a prehlbujú rozdiely medzi mestskými a vidieckymi oblasťami; keďže ženy, ktoré rozvíjajú malé podniky vo vidieckych oblastiach, pomáhajú znižovať vyľudňovanie dedín; keďže podnikanie žien by sa malo podporovať prierezovými a holistickými opatreniami, ktoré zaistia ich rovnocennú účasť na trhu práce, odstránia rozdiely v odmeňovaní žien a mužov a budú bojovať proti rodovo podmienenej diskriminácii na trhu práce a všeobecne za odstránenie rodových stereotypov, obťažovania a diskriminácie v pracovnej sfére aj mimo nej; keďže rozdiely v prístupe k sociálnej ochrane pre samostatne zárobkovo činné ženy a vypomáhajúce manželky vrátane dôchodkov, nemocenskej a rodinnej dovolenky prehlbujú rozdiely v odmeňovaní a dôchodkoch žien a mužov a odrádzajú od podnikania; keďže neplatenú opatrovateľskú prácu a prácu v domácnosti vykonávajú prevažne ženy, čo ovplyvňuje ich zamestnanosť a kariérny postup a prispieva k rozdielom v odmeňovaní a dôchodkoch žien a mužov; keďže nerovnomerné rozdelenie a podhodnotenie opatrovateľskej práce a práce v domácnosti spolu s diskrimináciou a rodovými stereotypmi naďalej obmedzujú čas a mobilitu žien, ako aj ich prístup k sociálnym právam a príležitostiam vo vidieckych a vzdialených oblastiach, čo vedie k strate podnikateľského potenciálu a narušenej rovnováhe medzi pracovným a súkromných životom;
O.	keďže všetky formy rodovo motivovaného násilia, vrátane domáceho, sexuálneho, psychologického, ekonomického a online zneužívania a prenasledovania, predstavujú porušenie ľudských práv, a to aj práva na telesnú autonómiu a integritu a práva na život bez diskriminácie; keďže ženy a dievčatá žijúce vo vidieckych a vzdialených oblastiach, ktoré sú obeťami rodovo motivovaného násilia, čelia ďalším prekážkam v prístupe k spravodlivosti, ochrane, podporným službám a zdravotnej starostlivosti v oblasti sexuálneho a reprodukčného zdravia z dôvodov, ako sú geografická izolácia, nedostatočná infraštruktúra, obmedzený prístup k špecializovaným službám, digitálna priepasť a sociálna stigmatizácia; keďže tieto prekážky často vedú k nedostatočnému nahlasovaniu, zvýšenej zraniteľnosti, nedostatočnému prístupu k podporným službám a beztrestnosti páchateľov; keďže tieto faktory sťažujú plnú účasť žien na spoločenskom, hospodárskom a politickom živote vo vidieckych oblastiach z dôvodu chýbajúcich ochranných sietí a špecializovaných služieb v kombinácii s pretrvávajúcou ťarchou tradičných rodových úloh a zvyšujú zraniteľnosť žien, zachovávajú stav vylúčenia a obmedzujú ich schopnosť uplatňovať základné práva; keďže odstránenie týchto prekážok je nevyhnutnou podmienkou podpory rodovej rovnosti, posilnenia sociálnej súdržnosti a harmonického rozvoja vidieckych oblastí; keďže mladé ženy vo vidieckych oblastiach čelia vyššej miere násilia než ženy v mestských oblastiach a podľa štúdie Svetovej zdravotníckej organizácie každá tretia žena na svete zažila fyzické alebo sexuálne násilie, pričom mladé ženy na vidieku sú týmto javom zaťažené neúmerne viac;
P.	keďže vo vidieckych oblastiach pretrvávajú výrazné rozdiely medzi mužmi a ženami, pokiaľ ide o zamestnanosť, ktoré tvoria približne 13 % (v porovnaní s 10 %v mestských oblastiach); keďže v niektorých členských štátoch tieto rozdiely presahujú 20 percentuálnych bodov; keďže tieto rozdiely zostávajú na úrovni EÚ od roku 2012 relatívne stabilné; keďže vo viac ako polovici členských štátov sú rodové nerovnosti výraznejšie vo vidieckych oblastiach než v mestách; keďže mnohé ženy sa ocitajú v situáciách väčšej zraniteľnosti aj v dôsledku neistých pracovných podmienok, ako sú sezónne práce, alebo v iných prípadoch vykonávaním „neviditeľných“ neplatených úloh na rodinných farmách, kde pôsobia ako vypomáhajúce manželky, čo často vedie k nedostatočnému prístupu k sociálnej ochrane alebo dávkam v materstve; keďže ženy vo vidieckych a v znevýhodnených regiónoch sa častejšie rozhodujú pre podnikanie a samostatnú zárobkovú činnosť než ženy v mestských a hospodársky prosperujúcich regiónoch; keďže samostatná zárobková činnosť môže byť formou práce, ktorá pomáha vytvárať pracovné miesta a znižovať nezamestnanosť žien, ale vyžaduje si zavedenie primeranej sociálnej ochrany; keďže vo vidieckych oblastiach dosahuje podiel žien vykonávajúcich samostatnú zárobkovú činnosť 38 %; keďže ženy sú nadmerne zastúpené v neistých typoch samostatnej zárobkovej činnosti; keďže ženy sú zároveň kľúčovou hnacou silou hospodárskej prosperity a sociálneho začlenenia vo vidieckych oblastiach, najmä prostredníctvom podnikania, ktorého podpora je strategickou prioritou udržateľného rozvoja EÚ;
Q.	keďže podnikanie si vyžaduje vedomosti a zručnosti; keďže ženy na vidieku čelia väčším prekážkam v prístupe k vzdelaniu než muži; keďže v EÚ bol v roku 2019 podiel obyvateľov vidieka aspoň so základnými digitálnymi zručnosťami o 14 % nižší v porovnaní s obyvateľmi miest (48 % oproti 62 %); keďže digitálna integrácia je základným predpokladom na zabezpečenie toho, aby ženy a dievčatá mali prístup ku kvalitnému vzdelávaniu a odbornej príprave, ako aj na trh práce, napríklad diverzifikáciou poľnohospodárskych činností, prácou na diaľku, inováciami a pracovnými príležitosťami, či už na pracovisku alebo na diaľku, a aby mali prínos z dynamiky technologických a obchodných inovácií; keďže podpora plného prístupu žien ku všetkým úrovniam vzdelávania, okrem iného k vede, technológiám, inžinierstvu, umeniu a matematike (STEAM) a finančnému vzdelávaniu má zásadný význam, keďže ako sa uvádza v Draghiho správe o budúcnosti európskej konkurencieschopnosti zverejnenej v septembri 2024, počet absolventov v oblastiach STEM (veda, technológia, inžinierstvo a matematika) dvojnásobne prevyšuje počet absolventiek týchto odborov, pričom tieto rozdiely sa ešte viac prehlbujú pri výbere povolania po ukončení školskej dochádzky, najmä v povolaniach v oblasti IKT, kde pracuje takmer štyrikrát viac mužov ako žien, a vzdelávanie tak môže zohrávať kľúčovú úlohu pri odstraňovaní rodových rozdielov, diverzifikácii odborných zručností a posilňovaní hospodárskej a sociálnej konkurencieschopnosti vidieckych oblastí; keďže digitálna integrácia žien prispieva k ich hospodárskej autonómii, územnej súdržnosti a modernizácii poľnohospodárskeho sektora a podnikateľskej štruktúry;
R.	keďže vzdelávanie je kľúčovým nástrojom na podporu ekonomickej nezávislosti žien, odstránenie rozdielov v odmeňovaní žien a mužov a riešenie diskriminácie na základe pohlavia na trhu práce; keďže je naliehavo potrebné, aby sa v celej EÚ poskytovala komplexná a vekovo primeraná sexuálna a vzťahová výchova, ktorá je nevyhnutným prostriedkom v boji proti rodovým stereotypom a na podporu rovnosti od útleho veku; keďže napriek tomu, že ženy sú v priemere vzdelanejšie ako muži, v povolaniach STEAM sú stále nedostatočne zastúpené a často z týchto odvetví odchádzajú z dôvodu pretrvávajúcej diskriminácie a stereotypov; keďže treba zvýšiť investície EÚ do vzdelávania a programov zvyšovania úrovne zručností a rekvalifikácie s cieľom vytvoriť rovnaké podmienky v oblastiach STEAM a zabezpečiť, aby sa vo vznikajúcich odvetviach, ako je umelá inteligencia, nepreberali existujúce rodové predsudky; keďže dôležité sú mentorské programy, podnikateľské centrá vedené ženami a podpora mimovládnych organizácií, ktoré sa snažia posilniť postavenie žien v týchto oblastiach; keďže začleňovanie rodového hľadiska je dôležité vo všetkých politikách a aspektoch rozpočtu EÚ vrátane primeraného financovania osvetových kampaní na úrovni EÚ o dostupných programoch a možnostiach financovania;
S.	keďže počet žien v poľnohospodárstve sa v posledných rokoch pomaly zvyšuje; keďže iba 30 % poľnohospodárskych podnikov v celej EÚ riadia ženy a keďže tieto podniky sú zvyčajne menšie než tie, ktoré riadia muži, majú nižšie príjmy a horší prístup k finančnej podpore; keďže za týmto číslom sa skrývajú výrazné rozdiely v zastúpení žien v poľnohospodárstve v jednotlivých členských štátoch; keďže ženy často preberajú časť zodpovednosti svojich partnerov za riadenie poľnohospodárskeho podniku bez toho, aby mali prospech z príslušného postavenia alebo sociálnej ochrany spojenej s touto prácou;
T.	keďže ženy, prinajmenšom na úrovni vedenia alebo riadenia poľnohospodárskych podnikov, dostávajú z oboch pilierov spoločnej poľnohospodárskej politiky (SPP) pomerne menšiu podporu než muži; keďže je to spôsobené tým, že ženy zvyčajne riadia menšie poľnohospodárske podniky, vlastnia menej pôdy a majú obmedzený prístup k formálnemu a špecializovanému vzdelávaniu[footnoteRef:15]; keďže ženy čelia pri prístupe k pôde väčším prekážkam než muži, lebo vo vidieckych oblastiach je stále rozšírený model prechodu majetku z otca na syna; keďže menšia priemerná veľkosť poľnohospodárskych podnikov vedených ženami, ako aj skutočnosť, že využívajú modely výroby, ktoré sú vo všeobecnosti diverzifikovanejšie a viac zamerané na ochranu životného prostredia, takisto sťažujú ich prístup k bankovým úverom[footnoteRef:16]; keďže vďaka týmto vlastnostiam sú však ich poľnohospodárske podniky odolnejšie voči klimatickým a trhovým výkyvom a ľahšie sa prevádzajú; [15:  	Casares Guillen, B., Women in Rural Development: Integrating a gender dimension into policies for rural areas in Europe (Ženy v rozvoji vidieka: Integrácia rodového rozmeru do politík pre vidiecke oblasti v Európe), European Evaluation Society, Rotterdam, 2021.]  [16:  	Camille Tourtelier, Monica Gorman, Saoirse Tracy, Influence of gender on the development of sustainable agriculture in France (Vplyv rodu na rozvoj udržateľného poľnohospodárstva vo Francúzsku), Journal of Rural Studies, 2023.] 

U.	keďže pre ženy so zdravotným postihnutím môže byť ťažšie začať s podnikaním; keďže sa nepodporuje podnikanie starších žien, hoci by sa mali považovať za nositeľky cenného a nevyužitého potenciálu pre hospodársky rast, najmä vo vidieckych oblastiach, kde obyvateľstvo starne rýchlejšie ako v mestských oblastiach; keďže podpora podnikania u migrantiek môže ponúknuť veľké príležitosti na ich začlenenie do trhu práce a posilniť ich ekonomickú nezávislosť a postavenie;
V.	keďže poľnohospodárstvo zohráva vo vidieckych oblastiach zásadnú úlohu z hľadiska zachovania prírodných zdrojov, zaistenia potravinovej bezpečnosti, podpory hospodárskeho rozvoja a rozvoja zamestnanosti a podpory komunít; keďže aktívne zapojenie žien v celom hodnotovom reťazci – od výroby cez spracovanie až po distribúciu a inovácie – je kľúčovým faktorom konkurencieschopnosti, kvality a udržateľnosti tohto odvetvia;
W.	keďže počet žien vo funkciách vlastníkov poľnohospodárskych podnikov sa v celej EÚ zvyšuje, ale stále zostávajú menšinou; keďže v roku 2020 bolo medzi vlastníkmi poľnohospodárskych podnikov v EÚ len 31,6 % žien[footnoteRef:17], ktoré obhospodarovali v priemere iba 12 % využívanej poľnohospodárskej plochy; keďže tieto poľnohospodárske podniky vedené ženami sú zvyčajne menšie než poľnohospodárske podniky riadené mužmi, majú nižšie príjmy a obmedzenejší prístup k finančnej podpore; keďže za týmito štatistikami sa skrývajú výrazné rozdiely v zastúpení žien v poľnohospodárstve v jednotlivých členských štátoch; [17:  	Eurostat, Farmers and the agricultural labour force - statistics (Poľnohospodári a pracovná sila v poľnohospodárstve – štatistické údaje).] 

X.	keďže väčšina žien pracujúcich v poľnohospodárstve alebo agropotravinárskych odvetviach je zamestnaná na základe neštandardných zmlúv alebo zmlúv na čiastočný úväzok; keďže poľnohospodári mladší ako 40 rokov riadia len 12 % všetkých poľnohospodárskych podnikov v EÚ a iba 3 % z nich sú mladé poľnohospodárky;
Y.	keďže vo vidieckych oblastiach, kde sú miestne tradície a úzko prepojené komunity často základom spoločnosti, pomôže získavanie praktických zručností orientovaných na budúcnosť u mladých ľudí, a najmä dievčat zabezpečiť, aby mohli prosperovať a prenášať silu svojho dedičstva do digitálneho veku; keďže právne uznanie a sociálne zabezpečenie žien v poľnohospodárstve, tradičných remeslách a kreatívnych odvetviach prispieva k odolnosti a rozvoju miestneho hospodárstva, zachovaniu kultúry a ku generačnej obnove; keďže ženy vo vidieckych oblastiach často poberajú nižšiu mzdu než muži a zabezpečenie rovnakej mzdy za rovnakú prácu je nevyhnutné, aby sa zvýšila atraktívnosť podnikania a umožnilo zakladanie podnikov a udržateľný život vo vidieckych oblastiach;
Z.	keďže ženy na vidieku často zohrávajú poprednú úlohu pri prepájaní miestneho dedičstva s podnikaním, a to od remeselných konzervární až po cateringové služby ponúkajúce čerstvé poľnohospodárske výrobky a inovatívne potraviny, čím vytvárajú silné a udržateľné podniky, ktoré živia ich komunity a zachovávajú miestnu kultúru stravovania pre budúce generácie;
AA. 	keďže program LEADER, ktorý zapája miestne zainteresované strany do navrhovania a realizácie stratégií, rozhodovania a prideľovania zdrojov na rozvoj ich vidieckych oblastí, je mimoriadne účinným nástrojom na podporu žien vo vedúcich pozíciách a podnikateliek na vidieku;
AB.	keďže podpora účasti žien na digitálnom a inovačnom podnikaní posilňuje hospodársky rozvoj a konkurencieschopnosť, najmä v ostrovných oblastiach a najvzdialenejších regiónoch, pretože pomáha prekonávať prekážky spôsobené geografickou izoláciou;
AC.	keďže posilnenie postavenia žien v európskom poľnohospodárstve a vo vidieckom hospodárstve je nevyhnutné nielen na dosiahnutie rodovej rovnosti, ale aj na podporu udržateľného rozvoja vidieka v súlade s cieľom OSN v oblasti udržateľného rozvoja č. 5 o rodovej rovnosti;
AD.	keďže ženy na vidieku zohrávajú dôležitú úlohu pri zachovávaní a obohacovaní klasického a tradičného odievania;
AE.	keďže ženy v EÚ v súčasnosti získavajú len 1 – 2 % finančných prostriedkov rizikového kapitálu, čo poukazuje na potrebu posilniť rodovo responzívne finančné nástroje a zabezpečiť rovnaký prístup k investičným príležitostiam;
AF.	keďže na rozvoj politík v oblasti podnikania na vidieku, ktoré účinne riešia osobitné potreby žien, sú nevyhnutné údaje rozčlenené podľa pohlavia a konzultácie so zainteresovanými stranami; keďže na riešenie osobitných výziev, ktorým čelia ženy v poľnohospodárstve, musia Komisia a členské štáty lepšie zohľadňovať vplyv poľnohospodárskych politík na ženy;
Posilnenie postavenia podnikateliek
1.	zdôrazňuje, že podnikateľky vrátane tých zo vzdialených a najvzdialenejších regiónov sú kľúčovou hnacou silou inovácií, súdržnosti a konkurencieschopnosti vo vidieckych, ostrovných a najvzdialenejších regiónoch; vyzýva na zlepšenie prístupu ku všetkému financovaniu inovácií, prispôsobeným podporným programom pre malé a stredné podniky a príležitostiam v rámci ekologického a digitálneho hospodárstva, čím sa zabezpečí, že sa podnikateľky budú môcť v plnej miere zúčastňovať na rozvíjajúcich sa trhoch; vyzýva na rozšírenie prístupu k súkromným investíciám a na podporu príležitostí na voľnom trhu; zdôrazňuje, že podnikateľky musia plne využívať výhody strategického plánu Kompas konkurencieschopnosti, ktorého cieľom je obnoviť dynamiku Európy a urýchliť jej hospodársky rast vytvorením priaznivého prostredia pre mladé inovatívne startupy, podporou vedúceho postavenia priemyslu v rýchlo rastúcich odvetviach založených na prelomových technológiách a podporou šírenia technológií v rámci etablovaných spoločností a MSP; v tejto súvislosti naliehavo vyzýva, aby sa politika EÚ vo všetkých európskych verejných politikách podľa potreby viac zameriavala na uplatňovanie prierezového a integrovaného prístupu k situácii a výzvam najvzdialenejších regiónov; trvá na tom, že každý človek v Európe by mal mať právo a príležitosť vybudovať si plnohodnotný život vo svojom rodnom regióne – čiže právo zostať;
2.	zdôrazňuje, že rodová rovnosť má zásadný význam pre dosiahnutie agendy EÚ v oblasti hospodárskej konkurencieschopnosti a prosperity, pretože plná a rovnocenná účasť žien na trhu práce, podnikateľskom trhu a v inovačnom systéme zvyšuje produktivitu a podporuje inkluzívny a udržateľný rast, čo celkovo posilňuje globálnu konkurencieschopnosť EÚ; zdôrazňuje, že nedostatok prístupných a cenovo dostupných služieb starostlivosti o deti zostáva jednou z hlavných prekážok plnej účasti žien na podnikaní a zamestnanosti vo vidieckych, vzdialených a v ostrovných oblastiach; vyzýva členské štáty, aby v programoch financovaných z Európskeho sociálneho fondu plus (ESF+) a Európskeho fondu regionálneho rozvoja (EFRR) uprednostnili investície do vzdelávania a starostlivosti v ranom detstve; naliehavo vyzýva Komisiu a členské štáty, aby posilnili mechanizmy na podporu podnikania žien vo vidieckych oblastiach, najmä uľahčením prístupu k úverom, inováciám a vhodným finančným nástrojom, a tým podporili hospodársku autonómiu žien a diverzifikáciu poľnohospodárskych činností;
3.	vyzýva na rozvoj programov, ktoré ženám zabezpečia prístup k vzdelávaniu v oblastiach, ako je digitalizácia, financie a riadenie podnikov, a to aj prostredníctvom trhovo orientovaných iniciatív a partnerstiev súkromného sektora; vyzýva tiež na podporu podnikania a inovácií prostredníctvom štruktúrovaných mentorských sietí a platforiem partnerského učenia, najmä v oblastiach, ako je digitalizácia, financie a administratíva; ďalej zdôrazňuje význam iniciatív na zvyšovanie informovanosti o dostupnosti a výhodách týchto sietí a platforiem medzi poľnohospodárkami, s cieľom podporiť ich väčšiu účasť a posilnenie postavenia žien pracujúcich v poľnohospodárstve; zdôrazňuje potenciálnu hodnotu podpory EÚ zameranej na výsledky, ktorá by pomáhala zakladať miestne riadené iniciatívy, ako sú okrem iného podnikateľské siete, ktoré posilňujú podnikanie žien a ich zapojenie do komunít vo vidieckych oblastiach a zároveň podporujú spoluprácu súkromného sektora v prospech všetkých obyvateľov vidieka vrátane žien; konštatuje, že vedenie podniku môže vytvárať pracovné miesta a príjmy, a tým aj pridanú hodnotu pre podniky a spoločnosť ako celok; berie na vedomie úspech projektov, ktoré podporujú mentorstvo a partnerské učenie medzi podnikateľkami; vyzýva Komisiu, aby pri navrhovaní a rozširovaní štruktúrovaných programov mentorstva a partnerského učenia v celej EÚ vychádzala z takýchto úspešných iniciatív s cieľom zabezpečiť, aby podnikateľky mohli v plnej miere využívať štruktúry na výmenu poznatkov a podporu; zdôrazňuje, že je dôležité, aby sa už od počiatočných štádií vzdelávania bojovalo proti rodovým stereotypom, ktoré stále obmedzujú prístup žien k určitým hospodárskym odvetviam a vedúcim pozíciám, s cieľom zabezpečiť rovnaké príležitosti a posilniť príspevok žien k hospodárskej a sociálnej dynamike vidieckych a ostrovných oblastí a horských a najvzdialenejších regiónov;
4.	zdôrazňuje význam rovnakej podpory podnikania žien prostredníctvom osobitnej podpory a zdrojov, či už v oblasti STEAM, IKT, sociálneho hospodárstva, dopravných služieb, remesiel, podnikov súvisiacich so starostlivosťou a iných; zdôrazňuje, že je dôležité podporovať mladé ženy vo vidieckych oblastiach, ktoré vstupujú do tradične mužských profesijných oblastí, uznať ich rastúci úspech a čoraz väčšiu otvorenosť mnohých podnikov voči talentom a inováciám zo strany žien a zároveň naďalej podporovať inkluzívnu a podpornú kultúru na pracovisku; vyzýva Komisiu a členské štáty, aby podporovali mentorské a vzdelávacie programy pre podnikateľky s osobitným zameraním na matky, ktoré sa vracajú na trh práce po materskej alebo rodičovskej dovolenke, a na rodičov malých detí vo vidieckych oblastiach, aby bola účasť na týchto programoch možná aj pri súbežnom plnení opatrovateľských povinností a aby sa znížila neprimeraná záťaž, ktorej ženy čelia;
5.	vyzýva Komisiu a členské štáty, aby vypracovali programy na podporu podnikov vedených ženami, vrátane odbornej prípravy v oblasti podnikania a riadenia, miestnych podnikateľských sietí a výmenu poznatkov v kľúčových odvetviach, s osobitným zameraním na vidiecke a ostrovné oblasti a najvzdialenejšie regióny; vyzýva na posilnenie odbornej prípravy v oblasti pravidiel jednotného trhu EÚ, využívania online platforiem elektronického obchodu a účasti na medzinárodných veľtrhoch; zdôrazňuje, že zlepšenie prístupu podnikateliek na vývozné trhy zvýši konkurencieschopnosť, odolnosť a pridanú hodnotu vidieckych ekonomík; konštatuje, že rozšírenie prístupu k cenovo dostupným internetovým službám, poskytovanie prispôsobených programov odbornej prípravy, ktoré sa opierajú o silné stránky žien, a presadzovanie politík, ktoré podporujú rovnakú účasť, pomáha ženám pri prekonávaní prekážok, aby mohli prevziať aktívnu a vedúcu úlohu v digitálnom hospodárstve;
6.	podporuje vytváranie sietí ženských družstiev a združení v agropotravinárskom sektore, ktoré podporujú udržateľné, obehové obchodné modely s miestnou pridanou hodnotou, s osobitným dôrazom na ekologické poľnohospodárstvo, remeselné spracovanie a priamy predaj;
7.	víta odhodlanie Komisie vytvoriť platformu pre „ženy v poľnohospodárstve“, ktorá bude slúžiť ako fórum na diskusiu a výmenu osvedčených postupov s cieľom posilniť účasť a podporovať rovnosť príležitostí v agropotravinárskom sektore; vyzýva Komisiu, aby Európskemu parlamentu každoročne predkladala správu o činnostiach a výsledkoch tejto platformy; ďalej vyzýva Komisiu, aby zabezpečila, že práca tejto platformy bude náležite zohľadnená pri príprave a rozvoji budúcich politických iniciatív v oblastiach poľnohospodárstva a rozvoja vidieka;
8.	naliehavo vyzýva členské štáty, aby pomocou osvetových kampaní, a to aj v tradičných a sociálnych médiách propagovali úspešné príbehy podnikateliek vo vidieckych a najvzdialenejších regiónoch s cieľom zvýšiť ich viditeľnosť, sebadôveru a komunitnú angažovanosť; v tejto súvislosti konštatuje, že je dôležité rozvíjať finančnú gramotnosť, najmä so zameraním na ženy, keďže vo finančných znalostiach existujú medzi ženami mužmi rozdiely – v prieskume finančných znalostí, ktorý uskutočnila Európska komisia, získali v EÚ muži v priemere o 18 percentuálnych bodov viac než ženy[footnoteRef:18]; požaduje prijatie opatrení zameraných na zapojenie žien do ich komunít s cieľom využiť miestne prístupy a prístupy zdola nahor, ako aj na podporu sietí pre zapojenie žien a ďalších iniciatív; požaduje cielené kampane, ktoré by prezentovali moderný obraz žien v poľnohospodárstve s cieľom prilákať mladé ženy k podnikateľským aktivitám v tomto odvetví; [18:  	Európska komisia Monitoring the level of financial literacy in the EU (Monitoring úrovne finančnej gramotnosti v EÚ), rýchly prieskum Eurobarometra 525, 2023.] 

9.	vyzýva Komisiu, členské štáty a Európsky inštitút pre rodovú rovnosť (EIGE), aby v spolupráci so sociálnymi partnermi aj naďalej analyzovali kľúčové prekážky zamestnanosti a podnikania žien, a to aj v najvzdialenejších, ostrovných a vzdialených regiónoch, a aby navrhli inšpirujúce opatrenia na prekonanie týchto prekážok brániacich rastu a prosperite; vyzýva Komisiu a členské štáty, aby podporovali podniky vedené ženami poskytovaním právneho a technického poradenstva, výmenou najlepších postupov, poskytovaním pomoci podnikateľkám pri prekonávaní izolácie vo vidieckych oblastiach a posilňovaním ich konkurencieschopnosti a zvyšovaním podielu podnikateliek a samostatne zárobkovo činných osôb vo vidieckych oblasti v EÚ;
10.	vyzýva členské štáty, aby vychádzali z analýz a zistení inštitútu EIGE týkajúcich sa podnikateľskej činnosti a samostatnej zárobkovej činnosti žien vo všetkých členských štátoch a zaistili kvalitný a porovnateľný zber údajov a jednotné ukazovatele pre prístup k financovaniu, mieru prežitia podnikov, rast, odvetvové zastúpenie a inovácie, aby zverejňovali porovnávacie ročné prehľady výsledkov na úrovni EÚ a na vnútroštátnej úrovni s cieľom monitorovať pokrok, identifikovať zaostávajúce regióny (vrátane vzdialených, ostrovných, najvzdialenejších a vidieckych oblastí) a podporovať transparentnosť, určovať a rozšíriť osvedčené postupy a úspešné podnikateľské príbehy zdokumentované inštitútom EIGE – ako sú mentorské siete, inkluzívne investičné programy, podnikateľské centrá pre ženy a partnerské siete – a šíriť ich vo vidieckom kontexte, aby navrhovali cielené finančné nástroje, záručné schémy a iniciatívy na budovanie kapacít vychádzajúce z prekážok identifikovaných inštitútom EIGE (napr. nedostatky sietí, zaujatosť pri rozhodovaní o financovaní, nedostatok vzorov) s cieľom odstrániť medzeru vo vykonávaní, a aby poskytovali technickú podporu vnútroštátnym a regionálnym orgánom a umožnili im budovanie kapacít s cieľom začleniť uplatňovanie hľadiska rodovej rovnosti do podnikateľských programov a zabezpečiť súlad s metodikou inštitútu EIGE, najlepšími postupmi a rámcom indexu rodovej rovnosti; vyzýva Komisiu a členské štáty, aby zhromažďovali údaje rozčlenené podľa pohlavia s cieľom zabezpečiť komplexný prehľad o sociálno-ekonomickom postavení žien na vidieku a aby pri navrhovaní, vykonávaní a hodnotení politík a programov v oblasti rozvoja vidieka zohľadňovali rodový rozmer; zdôrazňuje význam posúdení vplyvu pri vypracovaní takýchto návrhov, pokiaľ ide o prínos k dosiahnutiu cieľov týkajúcich sa začleňovania hľadiska rodovej rovnosti vo vidieckych oblastiach; naliehavo žiada, aby sa do hodnotení programov EÚ zahrnuli údaje rozčlenené podľa pohlavia s cieľom zabezpečiť, aby verejné investície účinne podporovali podnikanie žien a prispievali k odstraňovaniu rodových rozdielov v prístupe k financiám a hospodárskym príležitostiam;
11.	podporuje stratégiu Komisie pre úniu úspor a investícií, ako aj vytvorenie a rozšírenie inkluzívnych finančných nástrojov vrátane účtu investičných úspor EÚ, ktorý by zvyšoval a uľahčoval prístup k financovaniu pre podniky v EÚ vedené ženami, a vyzýva Komisiu, aby do tejto stratégie začlenila uplatňovanie hľadiska rodovej rovnosti; v tejto súvislosti víta zavedenie značky Finance Europe pre dlhodobé investičné a sporiace produkty EÚ, ktoré investujú 70 % svojich aktív do európskych spoločností;
12.	vyzýva Komisiu, aby zaviedla tzv. fond pre zakladateľky, ktorý by poskytoval cielenú finančnú podporu a investičné príležitosti podnikom vedeným ženami; zdôrazňuje, že takýto fond by rozšíril kapacitu EIF na podporu fondov súkromného a rizikového kapitálu a zároveň by prispel k odstráneniu rozdielov vo financovaní mužov a žien a k dosiahnutiu konkurencieschopnosti v celej EÚ; vyzýva na prijatie opatrení v súlade so smernicou o ženách vo vrcholových orgánoch[footnoteRef:19], ktoré by riešili rodové predsudky v prístupe k financovaniu, vrátane európskej siete investorov, ktorí si uvedomujú význam rodovej rovnováhy, a osobitných nástrojov a cieľov (napr. mikrofinancovanie, záruky a kapitál) prispôsobených vidieckym MSP vedeným ženami;  [19:  	Smernica Európskeho parlamentu a Rady (EÚ) 2022/2381 z 23. novembra 2022 o zlepšení rodovej vyváženosti medzi riadiacimi pracovníkmi kótovaných spoločností a súvisiacich opatreniach (Ú. v. EÚ L 315, 7.12.2022, s. 44, ELI: http://data.europa.eu/eli/dir/2022/2381/oj).] 

13.	zdôrazňuje, že podnikateľky na vidieku majú schopnosť premeniť miestne nápady na cezhraničné úspechy v rámci EÚ; víta rozvoj moderných digitálnych nástrojov a slobodu pohybu a obchodu v rámci EÚ, ktoré uľahčujú podnikanie žien na vidieku a umožňujú im prepájanie s novými trhmi, cezhraničnú spoluprácu a zdieľanie ich autentických miestnych výrobkov a služieb so zákazníkmi v celej Európe; konštatuje, že zatiaľ čo mnohé miestne projekty tento celoeurópsky potenciál nevyužívajú v plnom rozsahu, niektoré členské štáty nemajú geografické predpoklady na to, aby sa podieľali na tejto cezhraničnej hospodárskej činnosti;
14.	uznáva rastúcu dynamiku a silné odhodlanie investovať do digitálnej infraštruktúry, rozvoja zručností a inkluzívnych rámcov digitálnej politiky, vďaka čomu vznikajú zaujímavé príležitosti na posilnenie postavenia žien na vidieku a zabezpečenie toho, aby mohli plne využívať výhody digitálnej transformácie; zdôrazňuje význam cielených investícií do digitálnej infraštruktúry, príležitostí na zvyšovanie úrovne zručností a rekvalifikáciu, rozvoj zručností a inkluzívnych rámcov digitálnej politiky, ktoré zabezpečia, aby sa ženy na vidieku, a najmä ženy z ostrovných oblastí a najvzdialenejších regiónov mohli plne zapojiť do digitálnej transformácii, a vyzýva na realizáciu takýchto investícií; vyzýva Komisiu, aby znížila byrokratickú záťaž; zdôrazňuje, že rodová rovnosť je nevyhnutná pre úspešnú digitálnu transformáciu, pretože plná účasť žien v digitálnych odvetviach zvyšuje inovácie a hospodársku odolnosť; vyzýva Komisiu, aby zabezpečila začlenenie rodovej rovnosti do cieľov všetkých politík a programov v oblasti digitálnych zručností s cieľom zaistiť, aby ženy mali rovnaký prospech z príležitostí v rozvíjajúcom sa digitálnom hospodárstve;
15.	vyzýva členské štáty, aby zabezpečili, že vnútroštátne vzdelávacie systémy vrátane odborného a terciárneho vzdelávania a systémov vo vidieckych a vzdialených oblastiach budú poskytovať spoľahlivý prístup k digitálnym zručnostiam a vzdelávaniu v oblastiach STEM spôsobom, ktorý dievčatám aj chlapcom umožní naplno rozvíjať svoj potenciál; zdôrazňuje, že treba podporovať výber podnikania ako kariérnej dráhy – a to bez stereotypov – a začleniť rodovú rovnosť a finančné vzdelávanie do školských osnov; zdôrazňuje význam mentorských programov, ženských vzorov a partnerstiev medzi školami, univerzitami, podnikmi a organizáciami občianskej spoločnosti s cieľom inšpirovať dievčatá, aby sa venovali kariére v odboroch STEM; vyzýva na začlenenie cieľov rodovej rovnosti do akčného plánu digitálneho vzdelávania a požaduje cielené financovanie zo strany EÚ a členských štátov na podporu žien a dievčat vo vznikajúcich digitálnych oblastiach, ako je umelá inteligencia, dátová veda a čisté technológie;
16.	vyzýva na prijatie cielených opatrení na zlepšenie prístupu žien k príležitostiam na zvyšovanie úrovne zručností a rekvalifikácie, k informáciám o odbornej príprave v oblasti podnikania, k programom financovaným EÚ a k systémom financovania podnikov vo vidieckych, ostrovných a najvzdialenejších regiónoch;
17.	žiada, aby programy na podporu inovácií vo vidieckych oblastiach výslovne zahŕňali opatrenia zamerané na ženy ako cieľovú skupinu, napríklad prostredníctvom nízkoprahových informačných služieb, inovačných seminárov špecificky určených pre ženy a aktívneho oslovovania manažérok poľnohospodárskych podnikov;
18.	nabáda členské štáty, aby uznali a podporovali tradičné zručnosti žien na vidieku, ako je výroba odevov a pletenie košíkov, ako dôležité kultúrne bohatstvo, ktoré zachováva dedičstvo a vytvára hospodárske príležitosti, najmä vzhľadom na kľúčovú úlohu žien v agroturistike, remeselnej výrobe, remeselnej produkcii potravín, priamom marketingu a regionálnych hodnotových reťazcoch; vyzýva na investovanie do programov odbornej prípravy prispôsobených ženám a dievčatám na vidieku, ktoré im umožnia vytvárať udržateľný príjem a zaistiť rodinné živobytie; ďalej zdôrazňuje, že ženy môžu pomôcť preklenúť digitálnu priepasť a uvoľniť svoj obrovský potenciál v úlohe inovátoriek, podnikateliek a predstaviteliek komunít, čím pripravia pôdu pre inkluzívnejšie, dynamickejšie a odolnejšie spoločnosti;
19.	zdôrazňuje, že ak rizikový kapitál podporí vidiecky podnik vedený ženou s cieľom zaistiť plné zapojenie a posilnenie postavenia žien v celej ich rozmanitosti, vysiela to silný signál dôvery, ktorý zvyšuje sebadôveru podnikateľky a zviditeľňuje ju v podnikateľskom ekosystéme; poukazuje aj na potenciál podnikateľských anjelov, ktorí môžu vstúpiť do podnikania ešte skôr a ponúknuť počiatočné financovanie, aby pomohli podnikateľkám urobiť prvé kroky; poznamenáva, že podnikateľskí anjeli sú ochotní dať šancu novým alebo neovereným nápadom, najmä ak vidia potenciál vo vízii a v odhodlaní zakladateľky; zdôrazňuje, že tento druh podpory je zásadný vo vidieckych oblastiach, kde podniky nemusia spĺňať tradičné kritériá financovania; pripomína, že veľký rizikový kapitál je zameraný na mestá, kde často sídlia aj príslušní investori, zatiaľ čo podnikateľskí anjeli sa skôr angažujú na miestnej úrovni a majú osobný záujem podporovať vidiecke komunity a posilňovať postavenie žien ako hybnej sily miestnej hospodárskej obnovy;
20.	požaduje cielené opatrenia na zlepšenie prístupu žien k pôde, financiám, vzdelávaniu a odbornej príprave vrátane flexibilných možností, najmä pre začínajúce poľnohospodárky a majiteľky podnikov; zdôrazňuje, že treba riešiť štrukturálne a inštitucionálne prekážky vrátane ťažkostí pri získavaní právneho postavenia poľnohospodárskych podnikov, predpisov v oblastiach daní a sociálneho zabezpečenia, ktoré znevýhodňujú ženy spravujúce poľnohospodársky podnik spolu s partnerom, a administratívne prekážky pri vlastníctve poľnohospodárskych podnikov, ktoré znevýhodňujú ženy; zdôrazňuje, že každá žena, ktorá sa chce venovať podnikateľskej činnosti, by k tomu mala byť povzbudzovaná, pretože podnikanie vytvára pracovné miesta a príjmy, a tým aj pridanú hodnotu pre podnik a celú spoločnosť; vyzýva poľnohospodárske družstvá a organizácie výrobcov financované v rámci SPP, aby vo svojich riadiacich orgánoch postupne zaviedli referenčné hodnoty pre zastúpenie žien a mužov a zabezpečili tak ženám rovnaký prístup do rozhodovacích štruktúr; zdôrazňuje, že takouto účasťou sa zvýši konkurencieschopnosť vidieckych podnikov, pretože sa využije inovačný potenciál a riadiace schopnosti žien;
21.	zdôrazňuje, že programy podporujúce prístup žien k podnikaniu a možnostiam samostatnej zárobkovej činnosti vo vidieckych oblastiach by sa mali osobitne zameriavať na ženy v neistých situáciách, ako sú migrujúce pracovníčky, najmä migrujúce poľnohospodárske pracovníčky, ženy so zdravotným postihnutím, ženy s dlhou históriou nezamestnanosti a staršie ženy;
22.	vyzýva Komisiu a členské štáty, aby podporovali podnikanie žien vrátane osobitných sietí pre prevod podnikov a mentorstvo, a aby navrhli programy financovania alebo podporné opatrenia vrátane jednotných usmernení, a to tak, aby k nim mali prístup menšie podniky a zainteresované strany a aby administratívne zaťaženie bolo úmerné veľkosti podniku, keďže podniky a poľnohospodárske podniky žien sú v priemere menšie než podniky a poľnohospodárske podniky mužov; vyzýva Komisiu a členské štáty, aby zabezpečili, že aj jednotlivci alebo menšie organizácie budú mať možnosť získať prehľad o možnostiach financovania a požiadať o ne, a že im pri tom bude poskytnutá pomoc; vyzýva Komisiu, aby navrhla osobitné opatrenia na podporu mladých poľnohospodárok a podnikateliek v agropotravinárstve vrátane finančných podnetov, a aby takisto navrhla iniciatívy na odstránenie prekážok brániacich prístupu k pôde a prevodu poľnohospodárskych podnikov ďalším generáciám; zdôrazňuje, že generačná obnova je kľúčom k zachovaniu a rozvoju poľnohospodárskej činnosti, ktorá zaisťuje potravinovú bezpečnosť, ako aj existenciu dynamických vidieckych komunít; vyzýva najmä Komisiu, aby v rámci SPP navrhla osobitné opatrenia zamerané na mladé poľnohospodárky;
23.	nabáda členské štáty a regionálne a miestne orgány, aby štrukturálne a investičné fondy EÚ zacielili na podnikateľky a samostatne zárobkovo činné ženy a podporovali ich; zdôrazňuje, že treba zvyšovať povedomie a realizovať informačné kampane o súčasných a budúcich možnostiach financovania Únie pre podnikateľky vo vidieckych oblastiach;
24.	vyzýva na zrýchlený prístup k financovaniu a verejnému obstarávaniu pre mikropodniky a malé podniky vedené ženami vo vidieckych oblastiach; zdôrazňuje, že tento mechanizmus by mal zahŕňať zníženie administratívnej záťaže a zjednodušenie postupov, ako aj zavedenie záloh pre startupy, ktoré umožnia začatie podnikateľskej činnosti; zdôrazňuje, že mikroúvery zohrávajú dôležitú úlohu pri zlepšovaní prístupu žien k finančným službám, pretože im pomáhajú čo najlepšie využiť trhové a sociálne príležitosti prístupu na finančné trhy; víta verejné a súkromné fondy, v rámci ktorých sa uplatňujú politiky rodovej rovnosti, rozmanitosti a začleňovania; chváli príklady, keď sa súkromné fondy zaviazali merať a sledovať zastúpenie žien a mužov a každoročne zverejňovať správy o svojich zisteniach;
25.	vyzýva Komisiu, aby z príslušných programov vyčlenila primerané finančné prostriedky na podporu podnikov vedených ženami vo vidieckych a vzdialených oblastiach, najmä v inovačných odvetviach a odvetví cestovného ruchu, pomocou vhodných opatrení v rámci relevantných programov; vyzýva Komisiu a členské štáty, aby sa zaoberali otázkou neúmerne nedostatočného zastúpenia osôb so zdravotným postihnutím na trhu práce, najmä žien, a to zavedením osobitných opatrení vrátane primeraných stimulov a podporných opatrení pre zamestnávateľov a spoločnosti, ktoré prijímajú osoby so zdravotným postihnutím, pri zohľadnení kapacít mikropodnikov a malých podnikov; zdôrazňuje, že treba podporovať zamestnávanie žien so zdravotným postihnutím aj v malých a stredných podnikoch (MSP) a prostredníctvom samostatnej zárobkovej činnosti, a to cielenými stimulmi, stanovením cieľov na pracovisku v súvislosti s osobami so zdravotným postihnutím a vzdelávacími programami prispôsobenými potrebám osôb so zdravotným postihnutím;
26.	vyzýva Komisiu a členské štáty, aby zabezpečili, že podnikanie žien vo vidieckych a ostrovných oblastiach a v najvzdialenejších regiónoch získa vo viacročnom finančnom rámci na obdobie po roku 2027 primeranú podporu vrátane financovania z príslušných programov, ako sú SPP vrátane POSEI, Horizont Európa, program LEADER a Digitálna Európa; zdôrazňuje, že je dôležité uľahčiť prístup k finančným prostriedkom EÚ pre vidiecke podniky, družstvá a komunitné projekty vedené ženami; ďalej vyzýva na uplatňovanie rodového hľadiska vo všetkých oblastiach politiky a rozpočtoch, aby politiky EÚ mohli slúžiť skutočne všetkým ženám, a najmä podnikateľkám; opakuje, že je potrebná komplexná stratégia EÚ pre podnikanie žien vo vidieckych a ostrovných oblastiach a v najvzdialenejších regiónoch, a žiada, aby sa na túto stratégiu výslovne vyčlenili osobitné finančné zdroje a mechanizmy financovania; okrem toho vyzýva Komisiu, aby zachovala alebo zvýšila účelovo vyčlenený rozpočet určený na program LEADER; vyzýva Komisiu a členské štáty, aby posilnili program LEADER znížením administratívnej záťaže miestnych orgánov a zjednodušením prístupu, presadzovaním miestnej zodpovednosti za komunitné rozvojové projekty a podporou účasti žien v miestnych akčných skupinách;
27.	vyjadruje poľutovanie nad nedostatočným prístupom podnikateliek vo vidieckych oblastiach k službám starostlivosti o deti a opatrovateľským službám; nabáda k investovaniu do infraštruktúry starostlivosti a k presadzovaniu politík priaznivých pre rôzne druhy rodín s cieľom podporiť rovnováhu medzi pracovným a súkromným životom podnikateliek; nabáda členské štáty a regióny, aby v súlade s článkom 349 ZFEÚ vypracovali osobitné politiky pre najvzdialenejšie regióny, v ktorých zohľadnia izoláciu, starnutie obyvateľstva a nedostatok služieb a zaistia opatrenia prispôsobené realite žien v týchto regiónoch;
28.	poukazuje na to, že zjednodušenie je v záujme konkurencieschopnosti; vyzýva Komisiu a členské štáty, aby zjednodušili administratívne požiadavky a požiadavky na podávanie správ vrátane zavedenia jednotných usmernení, a to tak, aby malé podniky, družstvá a komunitné iniciatívy vedené ženami mali prístup k financovaniu bez neprimeranej záťaže, a aby zabezpečili cielený prístup k finančnej podpore z programov financovania EÚ na podporu podnikania žien vrátane osobitných sietí pre prevod podnikov a mentorstvo;
Uplatňovanie hľadiska rodovej rovnosti
29.	vyzýva členské štáty, aby zabezpečili komplexné a vekovo primerané vzdelávanie, začlenenie digitálnych zručností a predmetov relevantných z hľadiska digitalizácie vrátane tých, ktoré sú určené pre vidiecke a vzdialené oblasti, a aby poskytovali spoľahlivý prístup k digitálnym zručnostiam a vzdelávaniu v oblastiach STEAM spôsobom, ktorý bude potláčať stereotypy a umožní dievčatám aj chlapcom naplno rozvíjať svoj potenciál; vyzýva Komisiu, aby zabezpečila komplexnú a vekovo primeranú sexuálnu a vzťahovú výchovu chlapcov a dievčat, ktorá bude spochybňovať rodové stereotypy a učiť študentov o súhlase a právach, aby zaistila inkluzívne vzdelávanie založené na vzájomnom rešpekte a nediskriminácii a zároveň podporila posilnenie postavenia mladých žien, aby sa mohli za rovnakých podmienok zapájať do spoločenského života a na trhu práce, keďže posilnenie hospodárskeho postavenia je kľúčom k podpore konkurencieschopnejšieho a odolnejšieho hospodárstva;
30.	vyzýva Komisiu a členské štáty, aby v úzkej spolupráci s Eurostatom, národnými štatistickými úradmi a regionálnymi monitorovacími strediskami zabezpečili systematický zber, analýzu a šírenie spoľahlivých a aktuálnych štatistických údajov rozčlenených podľa pohlavia, veku, územia a sektora ako základ pre verejné politiky založené na dôkazoch; uznáva význam posúdení vplyvu pri koncipovaní takýchto návrhov, pokiaľ ide o ich prínos k dosahovaniu cieľov uplatňovania hľadiska rodovej rovnosti vo vidieckych oblastiach;
31.	zdôrazňuje transformačný potenciál umelej inteligencie, online platforiem a nástrojov práce na diaľku pri uľahčovaní ekonomickej účasti žien vo vidieckych oblastiach;
32.	naliehavo vyzýva členské štáty, aby poskytovali odbornú prípravu, pohotovostné služby a infraštruktúru, ktoré zohľadňujú rodové hľadisko, s cieľom zmierniť vplyv kríz na vidiecke, vzdialené a najvzdialenejšie komunity;
33. vyzýva Komisiu, aby zabezpečila, že v rámci jej opatrení v čase krízy budú štandardným prvkom všetkých reakcií na núdzové situácie menštruačné hygienické balíčky;
34.	pripomína, že Dvor audítorov vo svojej osobitnej správe 10/21 o uplatňovaní hľadiska rodovej rovnosti v rozpočte EÚ dospel k záveru, že Komisia toto hľadisko primerane neuplatňovala a nevyužívala dostatočne údaje a ukazovatele rozčlenené podľa pohlavia; zdôrazňuje najmä, že Európsky dvor audítorov vyjadril poľutovanie nad tým, že systém priamych platieb v rámci SPP „neponecháva priestor na pozitívne opatrenia týkajúce sa žien“, a poznamenal, že „je nevyhnutne potrebné vykonať rodovú analýzu podpory príjmov vyplácanej poľnohospodárom prostredníctvom priamych platieb vrátane rozdelenia príjmov a ich prepojenia s vlastníctvom pôdy, oprávnenou pôdou a príjemcami platieb“; konštatuje, že keďže poľnohospodárske podniky žien sú v priemere menšie než poľnohospodárske podniky mužov, systém priamych platieb založený na ploche poľnohospodárky nevyhnutne znevýhodňuje; vyjadruje hlboké znepokojenie nad tým, že v týchto otázkach nedošlo takmer k žiadnemu zlepšeniu, a to ani v súčasnej SPP, ani v návrhu uverejnenom 16. júla 2025; 
35.	vyzýva Komisiu a členské štáty, aby podporovali informačné kampane a programy budovania kapacít v oblasti sociálnych a pracovných práv žien, najmä vo vidieckych a vzdialených oblastiach, vrátane práv na sociálnu ochranu, materstvo, zdravie a bezpečnosť na pracovisku, s cieľom posilniť ich plnú a informovanú účasť na hospodárskom a sociálnom živote;
Tradičná kultúra a remeslá 
36.	oceňuje komunity, ktoré zachovávajú miestne dedičstvo a tradície, podporujú a zavádzajú iniciatívy na podporu miestnych poľnohospodárskych podnikov vedených ženami a zachovanie a propagáciu tradičných remesiel, ktoré často rozvíjajú a udržiavajú miestne ženské združenia vrátane vidieckych ženských organizácií, kultúrnych skupín, pamiatkových subjektov a múzeí; uznáva, že tieto činnosti významne prispievajú k hospodárskej diverzifikácii, zachovaniu kultúrneho a nehmotného dedičstva, posilneniu udržateľného cestovného ruchu a podpore uznania kultúry v rámci miestnej komunity, čo je často nepovšimnutý a podceňovaný rozmer vidieckych hospodárstiev; ďalej zdôrazňuje, že aktívne zapojenie žien do týchto činností posilňuje sociálnu súdržnosť, územnú identitu a príťažlivosť vidieckych oblastí;
37.	zdôrazňuje úlohu organizovaných združení poľnohospodárok a žien na vidieku, ktoré sú oporou podnikateľského, sociálneho a kultúrneho rozvoja vo vidieckych oblastiach; žiada, aby tieto organizácie boli štrukturálne posilnené a zapojené do realizácie opatrení v oblasti rodovej rovnosti, najmä do poskytovania odbornej prípravy, mentorských programov, zdravotnej starostlivosti a poradenstva pri začatí podnikateľskej činnosti;
38.	zdôrazňuje obrovský potenciál tradičných remesiel a obehového miestneho hospodárstva, najmä v prípade žien v neistých podmienkach vrátane starších žien, žien so zdravotným postihnutím, migrantiek a žien žijúcich v chudobe; vyzýva Komisiu a členské štáty, aby podporovali medzigeneračné a multikultúrne podnikanie a remeselné hodnotové reťazce prostredníctvom odbornej prípravy, financovania a opatrení na zviditeľnenie;
39.	zdôrazňuje, že mnohé podniky vedené ženami vo vidieckych oblastiach sú malé a často založené na viacerých činnostiach a multifunkčnosti poľnohospodárstva, napr. na kombinácii poľnohospodárstva s cestovným ruchom, remeslami alebo so sociálnymi službami; požaduje podporné programy, ktoré výslovne zohľadnia tieto kombinácie;
40.	zdôrazňuje, že ženy vďaka výrobe tradičných odevov, výšiviek a tkania a svojej znalosti miestnych materiálov a vzorov odovzdávaných z generácie na generáciu pomáhajú zachovať kultúrne dedičstvo, ktoré navyše obohacujú vlastnou kreativitou a inovátorstvom; uznáva, že prínos žien spočíva jednak v zachovávaní techník, ako aj v inšpirovaní nových generácií, aby si vážili autenticitu a kvalitu a oceňovali identitu žien v móde v celej ich rozmanitosti;
41.	nabáda na podporu programov celoživotného vzdelávania zameraných na ženy vo vidieckych oblastiach, ktoré ponúkajú neustále príležitosti na rozšírenie vedomostí a získavanie nových zručností; zdôrazňuje význam formálneho uznávania predchádzajúceho vzdelania s cieľom oceniť skúsenosti získané mimo formálneho vzdelávacieho kontextu a uľahčiť integráciu alebo reintegráciu na trhu práce; odporúča takisto, aby sa zaviedli osobitné iniciatívy týkajúce sa digitálneho začleňovania starších žien vo vidieckych a vzdialených oblastiach a v najvzdialenejších regiónoch s cieľom zmenšiť generačnú a územnú digitálnu priepasť a zároveň posilniť ich autonómiu, účasť v spoločnosti a na digitálnej transformácii;
42.	poznamenáva, že miestne činnosti nielenže zachovávajú osvedčené poľnohospodárske metódy a remeslá, ale predstavujú aj dynamické prejavy kultúrneho dedičstva, ktoré často vzdávajú hold úspechom žien a dievčat a ich prínosu pre komunity a ľudstvo všeobecne;
43.	zdôrazňuje, že je dôležité podporovať možnosti celoživotného vzdelávania vo vidieckych oblastiach a podporovať tak dobrú úroveň duševného zdravia starších žien na vidieku;
44.	požaduje viac viditeľných príkladov, ktoré by preukazovali talent a odhodlanie remeselníčok a poľnohospodárok, keďže tieto komunity sú mimoriadne atraktívne miesta, ktoré priťahujú turistov, čím vytvárajú udržateľné hospodárske príležitosti a predstavujú hmatateľné príklady vidieckeho kultúrneho dedičstva;
45.	vyzýva na väčšiu podporu pri zachovávaní stáročných remeselných tradícií, ako je tkanie, vyšívanie, hrnčiarstvo, tradičná výroba a spracovanie potravín v poľnohospodárskych podnikoch, ako aj pri zachovávaní miestnych hodnotových reťazcov a agroturistiky, ktoré presadzujú mnohé vidiecke združenia vedené ženami; uznáva dôležitú úlohu ženských vidieckych združení pri zachovávaní kultúrneho dedičstva a posilňovaní sociálnej súdržnosti, pričom poukazuje na úspech príkladov z Írska, ako sú Irish Countrywomen's Association (Združenie írskych žien na vidieku) a miestne ženské dielne, pokiaľ ide o podporu zručností, zapojenia komunít a hospodárskych príležitostí pre ženy na vidieku; vyzýva Komisiu, aby takéto iniciatívy podporovala a uznávala v celej EÚ ako prostriedok na posilnenie vidieckych ekonomík, zachovanie tradičných remesiel a posilnenie postavenia žien na vidieku;
46.	podporuje vytvorenie osobitného tematického podprogramu pre ženy vo vidieckych oblastiach v rámci strategických plánov SPP, ktorý bude financovaný z Európskeho poľnohospodárskeho fondu pre rozvoj vidieka (EPFRV) a zameraný na podporu zamestnanosti a podnikania žien prostredníctvom príležitostí súvisiacich s agroturistikou, rozvojom „digitálnych dedín“ a presadzovaním udržateľného poľnohospodárstva, a to zlepšením prístupu poľnohospodárok k pôde, úverom, finančným nástrojom, rozvoju zručností a profesionálnej výkonnosti prostredníctvom programov odbornej prípravy a poradenských služieb, ako aj posilnením ich účasti v miestnych akčných skupinách a územných partnerstvách vytvorených v rámci programu LEADER;
47.	vyzýva na začlenenie textilnej a remeselnej výroby, ktorej sa venujú ženy na vidieku, do plánov hospodárskeho rozvoja členských štátov a regiónov, pričom zdôrazňuje úlohu partnerstiev súkromného sektora pri rozširovaní prístupu na trh;
48.	vyzýva Komisiu, aby v ostrovných a vzdialených oblastiach a v najvzdialenejších regiónoch zvyšovala informovanosť o finančných a iných nástrojoch dostupných na úrovni EÚ, ktoré podporujú podnikanie, motivujú ženy v týchto oblastiach zapájať sa do podnikateľských projektov a zlepšujú príležitosti samostatnej zárobkovej činnosti;
49.	podporuje propagáciu dobrovoľného označovania pre drobných výrobcov v okrajových ostrovných regiónoch s cieľom vyzdvihnúť výrobky, ktoré z väčšej časti vyrobili, spracovali alebo uviedli na trh ženy; navrhuje rozvíjať tieto označenia, najmä v kontexte komunitných spracovateľských iniciatív, aby sa posilnili podniky žien pri vytváraní miestnych hodnôt a marketingu; odporúča prepojiť tieto označenia s existujúcimi regionálnymi značkami a iniciatívami, aby sa uľahčilo ich zavádzanie a prijatie;
Poľnohospodárstvo, rybolov a agropotravinový dodávateľský reťazec
50.	oceňuje odolnosť žien v poľnohospodárstve a rybolove a ich súvisiaci prínos k zásobovaniu našej spoločnosti, rastu miestnych hospodárstiev a budovaniu silných komunít v celej EÚ, najmä vo vidieckych a ostrovných oblastiach a v najvzdialenejších regiónoch;
51.	zdôrazňuje, že treba neustále podporovať zviditeľnenie, uznanie a ocenenie prínosu žien k poľnohospodárstvu a rozvoju vidieka, a to aj v rodinných poľnohospodárskych podnikoch; vyzýva členské štáty, aby odstránili praktické prekážky, ktoré ženám bránia vo vlastníctve pôdy a v nástupníctve, a zaručili tak rodovo rovnocenný prístup k pôde, úverom, finančným prostriedkom SPP a politiky súdržnosti, poradenským službám, podpore inovácií a dedičským právam; zdôrazňuje, že SPP musí byť viac zosúladená so zásadami uplatňovania hľadiska rodovej rovnosti a rovnosti medzi ženami a mužmi; zdôrazňuje, že je dôležité zabezpečiť, aby podporné opatrenia SPP ponúkali poľnohospodárkam rodovo responzívnu a cielenú podporu vrátane poľnohospodárskych poradenských služieb a usmernení v oblasti bezpečnosti a ochrany zdravia pri práci, materskej a opatrovateľskej dovolenky, duševného zdravia a prístupu k zdravotnej starostlivosti; vyzýva zastupujúce organizácie, aby podporovali a zdôrazňovali účasť zástupkýň a hovorkýň žien, ktoré budú presne odrážať prítomnosť žien v poľnohospodárstve a vo vidieckych oblastiach; žiada, aby sa zohľadnila práca žien v poľnohospodárskych podnikoch, najmä práca, ktorou pomáhajú manželom a partnerom, s cieľom zabezpečiť väčšie právne uznanie ich práce a práv; zdôrazňuje, že hoci mnohé ženy pracujú roky, tieto cenné skúsenosti nevyústia do vedúcich či kľúčových rozhodovacích funkcií;
52.	zdôrazňuje, že riadiace pozície v poľnohospodárskych podnikoch naďalej zastávajú prevažne muži, čo poukazuje na výrazne nízke zastúpenie žien vo vedúcich funkciách v poľnohospodárstve; domnieva sa, že táto situácia zdôrazňuje naliehavú potrebu verejných politík a osobitných nástrojov zameraných na zlepšenie prístupu žien k riadiacim a rozhodovacím pozíciám, zabezpečenie rovnakých príležitostí, uznanie ich schopností a podporu generačnej obnovy; zdôrazňuje, že ženy vo vidieckych oblastiach vrátane žien so zdravotným postihnutím zohrávajú kľúčovú úlohu pri podpore miestnych komunít vďaka svojim hospodárskym a sociálnym aktivitám, ale stále sú nedostatočne zastúpené v rozhodovacích štruktúrach; odporúča, aby programy na podporu poľnohospodárstva a rozvoja vidieka obsahovali jasné ciele pre vyváženú účasť mužov a žien na riadiacich pozíciách v poľnohospodárskych podnikoch a v organizáciách primárneho sektora;
53.	poukazuje na to, že mnohé manželky pracujúce v poľnohospodárskych podnikoch nie sú dostatočne chránené v prípade rozvodu, rozluky alebo úmrtia manžela; vyzýva Komisiu a členské štáty, aby v spolupráci so záujmovými skupinami v oblasti poľnohospodárstva vypracovali modely, ktoré by viac zohľadňovali sociálne zabezpečenie, spoločné podnikanie a dedičské práva;
54.	nabáda členské štáty, aby zbierali údaje rozčlenené podľa pohlavia o vlastníctve pôdy, vedúcom postavení v poľnohospodárstve a neformálnom prínose žien s cieľom posilniť postavenie žien a umožniť fundovanejšie politické rozhodnutia, ktoré odrážajú silu a talent žien; víta plán Komisie zriadiť stredisko EÚ pre monitorovanie poľnohospodárskej pôdy; víta návrh vytvoriť stredisko EÚ pre monitorovanie poľnohospodárskej pôdy, ktorý uviedol komisár Hansen vo svojej Vízii pre poľnohospodárstvo a potraviny, a zdôrazňuje, že je potrebné, aby toto stredisko zhromažďovalo údaje rozčlenené podľa pohlavia; vyzýva Komisiu, aby posúdila politické nedostatky, ktoré ženám bránia získavať alebo dediť pôdu, a aby vydala politické odporúčania, ako takéto nedostatky riešiť; vyzýva Komisiu, aby v rámci SPP predovšetkým navrhla osobitné opatrenia zamerané na mladé poľnohospodárky;
55.	vyzýva Komisiu, aby navrhla osobitné opatrenia na podporu mladých poľnohospodárok a podnikateliek v agropotravinárstve vrátane finančných podnetov a iniciatív na riešenie štrukturálnych a kultúrnych prekážok brániacich prístupu k pôde a nástupníctvu v poľnohospodárskych podnikoch; zdôrazňuje, že generačná obnova je kľúčom k zachovaniu a rozvoju poľnohospodárskej činnosti, ktorá zaisťuje potravinovú bezpečnosť, ako aj existenciu dynamických vidieckych komunít; žiada, aby sa zvýšil podiel rozpočtu SPP, ktorý je vyčlenený na opatrenia osobitne zamerané na podporu poľnohospodárok, s cieľom podporiť rodovú rovnosť vo vidieckych oblastiach a posilniť sociálno-ekonomické začlenenie žien v poľnohospodárstve; vyzýva najmä Komisiu, aby v rámci SPP navrhla osobitné opatrenia zamerané na mladé poľnohospodárky, keďže v súčasnosti nie je možné stanoviť v rámci programu Európskeho poľnohospodárskeho záručného fondu pre mladých poľnohospodárov priority pre ženy;
56.	zasadzuje sa najmä o to, aby budúci rozpočet SPP zahŕňal osobitné opatrenia pre mladé poľnohospodárky, najmä v najvzdialenejších regiónoch, ktoré im uľahčia prístup k úverom, pôde a inováciám, aby bola zaručená generačná obnova v oblastiach, ktoré sú obzvlášť ohrozené ukončením poľnohospodárskej činnosti;
57.	vyzýva členské štáty, ako aj regionálne a miestne samosprávy, aby cielene informovali, vzdelávali a podporovali ženy vo vidieckych oblastiach, aby sa mohli zúčastňovať na rozhodovacích a rokovacích procesoch vo svojich oblastiach, napríklad v obecných, školských, družstevných a odborových radách;
58.	naliehavo žiada, aby sa v rámci oboch pilierov SPP zaviedli kritériá výberu zohľadňujúce rodové hľadisko a osobitné opatrenia na podporu poľnohospodárok a vidieckych podnikov vedených ženami spolu s prispôsobenými informačnými a poradenskými službami;
[bookmark: _Hlk223080715]59.	vyzýva Komisiu, členské štáty a regionálne a miestne orgány, aby zaistili väčšiu sociálnu a hospodársku inklúziu vo vidieckych oblastiach a zabezpečili rovnaké príležitosti a aktívnu účasť žien a najzraniteľnejších skupín; zdôrazňuje, že je dôležité, aby sa finančné prostriedky EÚ využívali na rozvoj odolných, udržateľných a dobre prepojených území, ktoré sú schopné zaručiť všeobecný prístup k bezpečným, dostupným a kvalitným verejným a súkromným tovarom a službám vrátane vzdelávania, zdravotnej starostlivosti, mobility, digitálnej infraštruktúry a sociálnych služieb, s cieľom posilniť rozvoj miestneho hospodárstva a regionálnu súdržnosť, zvýšiť atraktívnosť vidieckych oblastí a zlepšiť ich prínos k blahobytu celej spoločnosti, a vyzýva členské štáty, aby zabezpečili takéto využívanie finančných prostriedkov EÚ;
60.	zdôrazňuje, že dobré prepojenie vo vidieckych oblastiach je nevyhnutné nielen pre hospodársky rozvoj, ale aj pre bezpečnosť a zdravie, a konštatuje, že spoľahlivé komunikačné siete možno využívať v situáciách rodovo motivovaného násilia, na zabezpečenie včasného prístupu k lekárskej starostlivosti v núdzových situáciách a na zvýšenie celkovej bezpečnosti a pohody; vyzýva členské štáty, aby v rámci úsilia o vytvorenie inkluzívnych a bezpečných vidieckych komunít uprednostňovali investície do digitálnej pripojiteľnosti a dopravnej prepojenosti;
61.	opätovne potvrdzuje, že treba zvýšiť atraktívnosť povolaní súvisiacich s poľnohospodárstvom, chovom hospodárskych zvierat, rybolovom, námorným odvetvím a životným prostredím v najvzdialenejších regiónoch, najmä pre ženy, vzhľadom na ich organizačnú úlohu na hospodárskej, sociálnej a environmentálnej úrovni, s trvalou podporou zameranou na mladšie generácie;
62.	zdôrazňuje, že väčšina zariadení, nástrojov a materiálov používaných v poľnohospodárstve je navrhnutých podľa priemerných mužských vlastností, čo obmedzuje možnosť žien bezpečne a efektívne ich používať; vyjadruje poľutovanie nad tým, že tento nedostatok rodovo citlivého dizajnu prispieva k nadmerným fyzickým nárokom na ženy a odrádza ich od pôsobenia v poľnohospodárstve; vyzýva Komisiu a členské štáty, aby podporovali vývoj a distribúciu ergonomického vybavenia a materiálov prispôsobených potrebám žien;
63.	zdôrazňuje, že treba zatraktívniť poľnohospodárske povolanie, najmä pre mladšie generácie a ženy; považuje za nevyhnutné odstrániť stigmu poľnohospodárskeho povolania uznaním toho, že moderné poľnohospodárstvo zahŕňa aj podnikanie, inovácie a pridanú hodnotu; vyzýva Komisiu a členské štáty, aby do svojich stratégií a iniciatív zahrnuli opatrenia na podporu poľnohospodárstva ako životaschopného povolania s dobrými vyhliadkami, ktoré spája tradičný a podnikateľský rozmer;
Rovnaký prístup k infraštruktúre, službám a sociálnej ochrane
64.	zdôrazňuje, že spravodlivý prístup k infraštruktúre a kvalitným službám, ako je vysokorýchlostný internet, spoľahlivá a udržateľná doprava, vodohospodárske služby, služby starostlivosti o deti a vzdelávacie služby, služby starostlivosti o staršie osoby a osoby so zdravotným postihnutím, včasný prístup k základným zdravotným a sociálnym službám, ako aj iné základné služby, ako sú poštové a bankové služby, sú nevyhnutné na to, aby sa ženy na ostrovoch, vo vidieckych oblastiach a vo vzdialených a najvzdialenejších regiónoch mohli zúčastňovať na hospodárskom, vzdelávacom a občianskom živote; uznáva, že je dôležité zabezpečiť, aby vo vidieckych oblastiach existovali miestne školy;  vyzýva členské štáty, aby prípadné zatvárenie verejných škôl konzultovali s miestnym obyvateľstvom a navrhli v takýchto prípadoch primerané alternatívy; naliehavo vyzýva na prijatie politík mobility na vidieku zohľadňujúcich rodové hľadisko vrátane bezpečnej, spoľahlivej a cenovo dostupnej verejnej dopravy, služieb na požiadanie, bezpečných zastávok a trás a opatrení na prevenciu a riešenie obťažovania; vyzýva Komisiu, aby vypracovala politiky a nástroje, ktoré zabezpečia prepojenie týchto regiónov, najmä v prípade najvzdialenejších regiónov, prostredníctvom programu financovania POSEI – Doprava, s cieľom zaručiť právo zotrvať, vytvoriť podmienky pre všetkých, a najmä pre ženy, aby mohli zostať v týchto regiónoch, a vytvoriť a rozšíriť príležitosti v oblasti vzdelávania, zamestnanosti a podnikania;
65.	uznáva, že je dôležité umožniť rovnomerné rozdelenie domácich a opatrovateľských povinností s cieľom dosiahnuť rovnováhu medzi pracovným a súkromným životom, ktorá je potrebná na to, aby sa ženy mohli zapojiť do podnikania a samostatnej zárobkovej činnosti; vyzýva členské štáty a regionálne a miestne orgány, aby investovali do sociálnych podnikov, družstiev a obchodných modelov súvisiacich so starostlivosťou, ktoré posilňujú postavenie žien na vidieku a zároveň riešia miestne potreby, a aby zabezpečovali primeranú starostlivosť o deti a o staršie osoby a blahobyt komunít; vyzýva členské štáty, aby plnili barcelonské ciele a zabezpečili pokrytie týchto potrieb investíciami do prístupných a cenovo dostupných kvalitných služieb starostlivosti; víta opatrenia, ktoré už niektoré členské štáty v tejto súvislosti prijali, a naliehavo ich žiada, aby plne transponovali a vykonávali smernicu o rovnováhe medzi pracovným a súkromným životom, a vyzýva Komisiu, aby účinne monitorovala jej vykonávanie;
66.	zdôrazňuje, že podnikanie žien v horských a vyľudnených regiónoch Európy dodáva vysokohorským komunitám vitalitu, prispieva k udržaniu dynamiky horských dedín, ochrane krehkých ekosystémov a zabezpečeniu toho, aby život v miestach s vysokou nadmorskou výškou bol naďalej plný príležitostí a hrdosti, a aby poskytovala dobrý prístup k zdrojom a službám špecifických pre ženy;
67.	konštatuje, že sezónne ekonomiky, ktoré zahŕňajú činnosti, ako je zber úrody a cestovný ruch, a vyľudňovanie ešte viac zvyšujú izoláciu a zraniteľnosť žien a dievčat; zdôrazňuje, že riešenie týchto prekážok zlepšením prepojenosti, cieleným financovaním a zriadením miestnych podporných sietí je nevyhnutné na uvoľnenie plného potenciálu podnikateliek v horských oblastiach;
68.	konštatuje, že nedostatočné služby výpomoci pre poľnohospodárske podniky v mnohých členských štátoch majú dopad najmä na poľnohospodárky; vyzýva členské štáty, aby tieto služby posilnili;
69.	vyzýva Komisiu a členské štáty, aby preskúmali nové koncepcie medzigeneračného bývania vo vidieckych oblastiach, ktoré by spájali bývanie, starostlivosť a komunitný život pre mladé rodiny a staršie osoby a poskytovali by nové impulzy na rozvoj vidieka;
[bookmark: _Hlk223081383]70.	zdôrazňuje, že obmedzený prístup k zdravotnej starostlivosti vrátane prístupu k právam a službám v oblasti sexuálneho a reprodukčného zdravia, a k službám v oblasti duševného zdravia neúmerne postihuje ženy vo vidieckych a v ostrovných oblastiach a v najvzdialenejších regiónoch, čo prehlbuje existujúce nerovnosti a ohrozuje plné požívanie ich základných práv; zdôrazňuje, že slabá zdravotnícka infraštruktúra, nedostatok zdravotníckych pracovníkov a geografické a dopravné prekážky predstavujú ďalšie prekážky brániace včasnému poskytovaniu primeranej starostlivosti; vyzýva členské štáty, aby zabezpečili rovnocenný, cenovo dostupný a včasný prístup k základným službám zdravotnej starostlivosti na týchto územiach a ich kontinuitu a aby podporovali inovatívne riešenia, ako sú mobilné kliniky, miestne jednotky, telemedicína, posilnenie kliník primárnej zdravotnej starostlivosti a v relevantných prípadoch opatrenia cezhraničnej starostlivosti a cielené programy prevencie, s cieľom zabezpečiť rovnosť v prístupe k zdravotnej starostlivosti a sociálnu a územnú súdržnosť; okrem toho zdôrazňuje, že je dôležité zabezpečiť dostupnosť primeranej podpory a služieb v oblasti duševného zdravia, ktoré by boli prispôsobené osobitným potrebám žien v týchto regiónoch s cieľom riešiť zvýšené riziko izolácie, stresu a vyhorenia;
71.	uznáva, že ženy so zdravotným postihnutím sú nedostatočne zastúpené v podnikaní vo vidieckych a v ostrovných oblastiach a najvzdialenejších regiónoch; vyzýva členské štáty, aby zabezpečili, že vzdelávanie, zamestnanie, služby na podporu podnikania na vidieku, programy odbornej prípravy a sieťové podujatia budú prístupné ženám s rôznymi druhmi postihnutia; zdôrazňuje, že digitálne podnikanie a možnosti práce na diaľku môžu byť obzvlášť cenné pre ženy s obmedzenou mobilitou v geograficky izolovaných oblastiach; podporuje výmenu najlepších postupov medzi regiónmi, pokiaľ ide o prispôsobenie podpory podnikania ženám so zdravotným postihnutím; konštatuje, že zlepšenie prístupnosti vo vidieckom podnikateľskom prostredí je prínosom nielen pre podnikateľov a podnikateľky so zdravotným postihnutím, ale aj pre starnúcich podnikateľov či podnikateľky a širšiu komunitu;
72.	zdôrazňuje osobitné hospodárske problémy východných pohraničných regiónov vrátane obmedzených pracovných príležitostí a mzdových nerovností; osobitne poukazuje najmä na vysokú mieru nezamestnanosti žien a mladých ľudí v týchto regiónoch, ktorá značne prevyšuje priemer EÚ; vyzýva Komisiu a členské štáty, aby vypracovali cielené programy na podporu podnikania, uľahčili mladým poľnohospodárkam prístup k pôde a financovaniu a zabezpečili účinné využívanie nástrojov SPP a politiky súdržnosti na posilnenie odolnosti a rozvoja týchto regiónov;
73.	zdôrazňuje, že ženy stále prevažne preberajú úlohu opatrovateliek, či už ide o starostlivosť o chorého príbuzného, dieťa alebo staršiu osobu, v dôsledku čoho musia príliš často prerušiť alebo ukončiť profesionálnu kariéru; zdôrazňuje, že treba rozvíjať a sprístupňovať cenovo dostupné a kvalitné služby, najmä starostlivosť o deti, aby sa uľahčilo zosúladenie súkromného a pracovného života, vrátane pokračovania podnikateľských projektov;
74.	vyzýva Komisiu a členské štáty, aby v rámci SPP vytvorili integrované „jednotné kontaktné miesto“ s osobitnou sekciou pre ženy vo vidieckych oblastiach, ktoré by bolo prístupné online; zdôrazňuje, že tento nástroj by mal zahŕňať interaktívnu mapu dostupných finančných nástrojov, štandardizované vzory žiadostí a poradenské služby na prípravu podnikateľských plánov a projektov;
75.	domnieva sa, že politika súdržnosti by mala posilňovať postavenie žien žijúcich v najvzdialenejších regiónoch EÚ a mala by podporovať rodovú rovnosť, ako aj účinné vykonávanie stratégie EÚ v oblasti rodovej rovnosti v najvzdialenejších regiónoch;
76.	zdôrazňuje, že podnikateľská činnosť žien na malých ostrovoch rozhodujúcim spôsobom prispieva k sociálnej súdržnosti, udržateľnosti, posilneniu miestnej identity a k udržateľnému rozvoju; poukazuje na to, že priestorovo obmedzený trh na ostrovoch a vo vzdialených oblastiach obmedzuje rozvoj poľnohospodárstva a implicitne aj podnikateľských iniciatív žien v tejto oblasti a predstavuje výzvu pre podnikanie; v tejto súvislosti vyzýva tvorcov politík EÚ a vnútroštátne orgány, aby na to upriamili svoju pozornosť a zabezpečili rovnaké podmienky pre podnikateľky na ostrovoch a vzdialených vidieckych územiach;
77.	vyzýva členské štáty, aby v súlade s Európskym pilierom sociálnych práv zabezpečili samostatne zárobkovo činným ženám a vypomáhajúcim manželkám a partnerkám v poľnohospodárskych a remeselných mikropodnikoch účinný prístup k sociálnej ochrane vrátane primeraných dôchodkov a dovoleniek z rodinných dôvodov a prístup k materským, rodičovským a dôchodkovým právam;
Násilie
78.	odsudzuje všetky formy rodovo motivovaného násilia ako porušenie základných práv žien a prekážku samostatnosti žien a posilnenia ich ekonomického postavenia, a to aj prostredníctvom podnikania; vyzýva členské štáty, aby uprednostňovali cielenú podporu, ochranné opatrenia a dostupné zdroje pre ženy na vidieku, ktoré sú postihnuté násilím, a zaistili ich bezpečnosť, dôstojnosť a prístup k spravodlivosti, a to aj pre ženy zapojené do obnovy po skončení konfliktu a do úsilia o budovanie mieru; zdôrazňuje, že povaha a podmienky práce žien vo vidieckych a v ostrovných oblastiach, ako aj fyzická izolácia zvyšujú ich zraniteľnosť voči rodovo motivovanému násiliu; požaduje komplexnú prevenciu vrátane zvyšovania povedomia o domácom, ekonomickom, sexuálnom a psychickom násilí a zabezpečenie prístupu k službám, ako sú linky pomoci, podporné služby a útulky, a vyzýva na prijatie účinných opatrení na ukončenie beztrestnosti; zdôrazňuje potrebu cielených kampaní vo vidieckych oblastiach, ktoré umožnia zvýšiť informovanosť o rodovo motivovanom násilí a bojovať proti nemu, najmä v komunitách, kde tradičné rodové roly a ekonomická alebo rodinná závislosť často bránia ženám vyhľadať pomoc či odísť, ak sa nachádzajú v situácii, keď sú vystavené zneužívaniu; opätovne vyzýva EÚ a všetky členské štáty, aby ratifikovali, vykonávali a primerane financovali Istanbulský dohovor a aby ženám vo vidieckych, ostrovných a najvzdialenejších regiónoch zabezpečili rovnaký prístup k službám;
79.	zdôrazňuje, že je dôležité, aby ženy a deti, ktoré zažívajú domáce násilie, mali prístup k dôverným službám vo vidieckych komunitách a k útulkom pre ženy; pripomína normu pre útulky pre ženy stanovenú v Istanbulskom dohovore, podľa ktorej má na 10 000 obyvateľov pripadať jedno miesto pre rodinu; vyjadruje poľutovanie nad tým, že prístup k takýmto útulkom je vo vidieckych oblastiach obmedzený; vyzýva členské štáty a miestne a regionálne orgány, aby poskytli dostatočnú finančnú podporu a zdroje špecializovaným organizáciám, ktoré sa zaoberajú starostlivosťou o ženy, na zriadenie a prevádzkovanie takýchto útulkov a zaistenie kontinuity poskytovania služieb v postihnutých oblastiach; naliehavo vyzýva členské štáty a miestne orgány, aby aktívne podporovali kultúru rešpektu, dôstojnosti a vzájomného porozumenia so zameraním na posilnenie postavenia vidieckych a zraniteľných komunít, ktoré tvoria ženy a dievčatá; zdôrazňuje, že otvorený dialóg, rozprávanie príbehov zamerané na osoby, ktoré prežili násilie, kolektívna zodpovednosť za predchádzanie násiliu a pozitívne vzdelávacie iniciatívy môžu zvýšiť empatiu a viesť ku kolektívnemu uzdraveniu;
80.	vyzýva členské štáty, aby podporovali zriaďovanie pamätníkov alebo pripomienok venovaných historickej bolesti a utrpeniu žien v povojnových konfliktoch vrátane zločinov spáchaných v geograficky zraniteľných oblastiach, ako sú vidiecke lokality;
81.	naliehavo vyzýva na prijatie opatrení, ktoré podporia ekonomickú nezávislosť osôb, ktoré prežili násilie, vrátane cielenej odbornej prípravy, sprostredkovania práce, podnikateľských grantov a mikroúverov, aby mohli bezpečne vstúpiť na trh práce alebo sa naň vrátiť;
82.	vyzýva Komisiu a členské štáty, aby zabezpečili, že pri vykonávaní smernice (EÚ) 2024/1385 o boji proti násiliu na ženách a domácemu násiliu[footnoteRef:20] sa budú v plnej miere zohľadňovať osobitné potreby obetí vo vidieckych a ostrovných oblastiach; zdôrazňuje, že je dôležité, aby sa vo vnútroštátnych transpozičných plánoch zohľadňovali osobitosti vidieka; naliehavo vyzýva členské štáty, aby využívali nástroje financovania EÚ vrátane politiky súdržnosti a fondov na rozvoj vidieka na podporu úsilia o riešenie rodovo motivovaného násilia vrátane vypracovania cielených stratégií na zabezpečenie toho, aby obete v týchto oblastiach mali rovnaký prístup k spravodlivosti, ochrane a podpore, a to aj prostredníctvom mobilných jednotiek na podporu obetí, liniek pomoci na vidieku, komunitných služieb a kampaní na zvyšovanie informovanosti prispôsobených vidieckemu obyvateľstvu; zdôrazňuje potrebu preklenúť digitálnu priepasť a zlepšiť infraštruktúru s cieľom uľahčiť nahlasovanie a prístup k službám; [20:  	Smernica Európskeho parlamentu a Rady (EÚ) 2024/1385 zo 14. mája 2024 o boji proti násiliu na ženách a domácemu násiliu (Ú. v. EÚ L, 2024/1385, 24.5.2024, ELI: http://data.europa.eu/eli/dir/2024/1385/oj).] 

83.	zdôrazňuje, že absencia statusu alebo nižšie postavenie žien, ktoré pracujú v poľnohospodárskom podniku svojho manžela alebo partnera, prispievajú k ich hospodárskej závislosti; konštatuje, že nižšia miera zamestnanosti žien, prekážky pri dedení pôdy alebo prevzatí vlastníctva poľnohospodárskych podnikov od rodičov, ako aj obmedzený prístup k úverom a financovaniu majú podobný účinok, t. j. zvyšuje sa riziko domáceho a hospodárskeho vykorisťovania;
84.	vyzýva Komisiu a členské štáty, aby zabezpečili, že podnikanie žien vo vidieckych, ostrovných a najvzdialenejších regiónoch bude mať v rámci VFR na obdobie po roku 2027 plnú podporu; opakuje, že hľadisko rodovej rovnosti treba uplatňovať vo všetkých programoch VFR; zdôrazňuje, že treba zabezpečiť, aby programy financovania EÚ, najmä EFRR, ESF+, Fond na spravodlivú transformáciu, Interreg a predovšetkým SPP, politika súdržnosti, program Horizont Európa a Digitálna Európa zahŕňali osobitné opatrenia zamerané na podporu aktívnej účasti žien, podporu vytvárania a konsolidácie vidieckych podnikov a podporu inovácií a digitalizácie; takisto zdôrazňuje, že je dôležité umožniť ženám zjednodušený a účinný prístup k finančným prostriedkom EÚ, ktorý by sa vzťahoval nielen na poľnohospodárske podniky, ale aj na družstvá, miestne združenia a komunitné projekty vedené ženami, s cieľom posilniť územnú súdržnosť, rodovú rovnosť a hospodársku životaschopnosť vidieckych a ostrovných oblastí a najvzdialenejších komunít; v tejto súvislosti vyzýva Komisiu a členské štáty, aby zviditeľnili a sprístupnili možnosti financovania určené osobitne pre ženy vo vidieckych oblastiach, a to aj cielenými informačnými a propagačnými kampaňami zameranými na zvýšenie informovanosti a využívania týchto možností; víta nedávne oznámenie EIB o rozšírení jej rámca pre dlhopisy na zvyšovanie povedomia o udržateľnosti o dva nové sociálne ciele, a to rodovú rovnosť a posilnenie ekonomického postavenia žien, čo predstavuje krok vpred pri začleňovaní rodového rozmeru do financovania;
85.	dôrazne nesúhlasí s centralizáciou fondov politiky súdržnosti, pretože podpora žien prostredníctvom fondov politiky súdržnosti by potom závisela od dobrej vôle a prideľovania prostriedkov národnými vládami namiesto regionálnej úrovne; v tejto súvislosti vyzýva Komisiu a členské štáty, aby dodržiavali zásady viacúrovňového riadenia, miestnych riešení a zásadu partnerstva, ako sú stanovené v zmluvách;
86.	podporuje stratégiu Komisie pre úniu úspor a investícií, ako aj vytvorenie a rozšírenie inkluzívnych finančných nástrojov vrátane účtu investičných úspor s označením EÚ na zvýšenie a uľahčenie prístupu spoločností z EÚ k financovaniu; vyzýva na vytvorenie účtu investičných úspor určeného osobitne pre ženy žijúce v znevýhodnených oblastiach;
87.	víta všetky príklady, ktoré pripomínajú obetavosť poľnohospodárok a podporujú povedomie o udržateľných poľnohospodárskych postupoch vychádzajúcich z európskych tradícií;
88.	zdôrazňuje, že politiky na podporu podnikania žien vo vidieckych, ostrovných a najvzdialenejších regiónoch musia prijať prierezový prístup a uznať, že skúsenosti žien a ich prístup k príležitostiam sú formované viacerými a vzájomne sa prelínajúcimi faktormi;
89.	zdôrazňuje, že rôzne iniciatívy EÚ a programy financovania EÚ musia byť navrhnuté a realizované prierezovo, pričom treba riešiť viaceré a prekrývajúce sa prekážky, ktorým ženy čelia, a zabezpečiť, aby žiadna podnikateľka nebola vylúčená alebo ponechaná bez primeranej podpory;
90.	zdôrazňuje význam mobilizácie všetkých subjektov finančného systému s cieľom zlepšiť prístup žien k financovaniu a na tento účel podporuje vytvorenie európskej charty pre rovnaký prístup k financovaniu;
91.	opakuje, že je potrebné, aby EÚ prijala komplexnú a integrovanú stratégiu pre podnikanie žien vo vidieckych a ostrovných oblastiach a najvzdialenejších regiónoch, v ktorej by sa stanovili jasné a merateľné ciele a koordinované opatrenia v rámci rôznych nástrojov financovania EÚ; žiada, aby sa na túto stratégiu vyčlenili osobitné, stabilné a primerané finančné zdroje, ako aj špecializované mechanizmy financovania prispôsobené osobitostiam týchto území s cieľom zabezpečiť rovnaký prístup, podporiť inovácie a digitalizáciu a posilniť hospodársku, sociálnu a územnú súdržnosť EÚ a zaistiť primeranú podporu zo strany členských štátov;
92.	zdôrazňuje prínos programu LEADER a miestneho rozvoja vedeného komunitou k rodovej rovnosti a posilneniu postavenia na miestnej úrovni; vyzýva na zachovanie a posilnenie týchto prístupov a na účelové vyčlenenie prostriedkov so zjednodušeným prístupom pre iniciatívy vedené ženami;
93.	vyzýva EÚ a členské štáty, aby bojovali proti obchodovaniu so ženami a nútenej prostitúcii pomocou komplexnej stratégie, ktorá zahŕňa prevenciu, účinné trestné stíhanie, cezhraničnú spoluprácu, ako aj pomoc obetiam a ich ochranu; zdôrazňuje, že ženy musia mať možnosť samy rozhodovať o tom, akú prácu budú vykonávať;
°
°     °
94.	poveruje svoju predsedníčku, aby postúpila toto uznesenie Rade a Komisii.

